qundao/data-zh-poetry huggingface dataset:
今歲朱櫻紅熟樽俎間日有此品口占二絕·其二
作者：張侃
朝代：宋

櫻桃顆顆滋春雨，橙霧霏霏遡曉風。
出處不齊休比並，一尊今夕與誰同。
代吳兒作小至後九九詩八解·其一
作者：張侃
朝代：宋

一九纔過二九來，見人相喚袖難開。
外頭天色時時轉，雪急因風緩緩回。
代吳兒作小至後九九詩八解·其七
作者：張侃
朝代：宋

五五三三拋堶忙，柳絲深處映陂塘。
貍奴犬子尋陰地，八九春中日正長。
代吳兒作小至後九九詩八解·其三
作者：張侃
朝代：宋

沽酒烹魚送舊年，情知四九在冬前。
烘來布被何曾暖，身作彎弓宿露天。
代吳兒作小至後九九詩八解·其二
作者：張侃
朝代：宋

三九寒威漸漸强，顛風刮面怎禁當。
籬頭觱栗從頭響，添得人愁綫樣長。
代吳兒作小至後九九詩八解·其五
作者：張侃
朝代：宋

冬深生冷喜新春，賦得貧窮敢怨人。
六九數終風扇動，放些意氣走芳塵。
代吳兒作小至後九九詩八解·其八
作者：張侃
朝代：宋

我儂閒過謝皇天，只願從今大有年。
九九數來無可數，都將犁把去耕田。
代吳兒作小至後九九詩八解·其六
作者：張侃
朝代：宋

轉頭七九數過三，無事閒從野老談。
花氣熏人能樣猛，脫來布衲兩頭擔。
代吳兒作小至後九九詩八解·其四
作者：張侃
朝代：宋

今年燈市好安排，雪柳香梅費剪裁。
歲月匆匆臨五九，太陽門戶向東開。
伯牙瀆
作者：張侃
朝代：宋

古賢真好事，瀆以伯牙名。
岸轉天無盡，春回草漸榮。
當年流水曲，今日賦詩情。
可惜知音少，令人恨未平。
何道兩山
作者：張侃
朝代：宋

兩山青不盡，吾眼未曾經。
問法維摩室，留名處士星。
地深藏白霧，天遠納蒼冥。
我亦倦游者，何時結草亭。
來鴈
作者：張侃
朝代：宋

雲外新來鴈，風回字倒看。
深知吳地暖，生怕塞天寒。
水國沙汀遠，西疇稻粒殘。
排羣宜穩睡，報夜喜平安。
偶吟
作者：張侃
朝代：宋

將花作婢那解語，喚竹爲奴亦浪名。
霧鬢雲鬟休用怨，主翁先有不平鳴。
偶得
作者：張侃
朝代：宋

客舍牆根草未生，市橋官柳已欣榮。
洪鈞造物元無意，只是東風有世情。
偶成
作者：張侃
朝代：宋

前朝晴暖昨朝寒，細雨催花聲不閒。
處處閉門掃蠶蟻，家家垂柳隠綿蠻。
東灣泛艇看人渡，北埭扶筇向晚還。
惟有羣山怕陳迹，輕煙冉冉薄螺鬟。
偶成
作者：張侃
朝代：宋

竹奴角簟頗相宜，正是書齋寂靜時。
白鳥忽穿林影去，自携紈扇細題詩。
偶成
作者：張侃
朝代：宋

細雨遲春色，閒雲接曉天。
清時依薄宦，秀句近華牋。
地冷梅枝少，川明竹影圓。
翻思年少日，折柳繫漁船。
偶成
作者：張侃
朝代：宋

長歌詠考槃，灑落似休官。
愛竹臨溪倚，携書坐石看。
足煩猶看屨，髮禿自忘冠。
顧爲無多欲，持身到處安。
偶成
作者：張侃
朝代：宋

風暖輕拖練，天寒皺作鞾。
江湖只如此，今古幾消磨。
偶書
作者：張侃
朝代：宋

事業從教下瀧舠，一年竊祿在江皋。
腥汙砧几憎蠅賦，愛護文書却鼠刀。
風約浮萍雲疊岫，日藏老檜雨翻濤。
深慚無補公家事，只願年豐弓載櫜。
偶書二絕·其一
作者：張侃
朝代：宋

靜觀萬物各隨緣，天亦何心付自然。
鸜鵒不材鸚鵡貴，豈知鸜鵒得天年。
偶書二絕·其二
作者：張侃
朝代：宋

久知鳬短鶴長語，誰賦花榮竹脆詩。
物理無窮難測識，且傾美酒樂天時。
偶題
作者：張侃
朝代：宋

夜深水冷無香餌，若箇黄鱗肯上鈎。
我欲釣鼇安爾用，一竿風月好迴舟。
催雪次韻韋中實
作者：張侃
朝代：宋

海隠方搜催雪詩，韋郎落筆補新辭。
雲邊花舞瓊千點，座上風流玉一枝。
如許寒光宜應瑞，不勝幻色又添奇。
政須瀹茗清靈府，盡把文章潤色之。
僧熊畫布袋贊
作者：張侃
朝代：宋

弄盡精神真捏怪，橫拖拄杖街頭賣。
忽然兩步走歸來，四大不收圖睡快。
六言·其一
作者：張侃
朝代：宋

梅長官深有味，木居士喜清游。
未用三熏三沐，且占一壑一邱。
六言·其二
作者：張侃
朝代：宋

色惟有用文子，翠亦堪餐此君。
未須歌南浦雨，終是望渭北雲。
再吟二絕·其一
作者：張侃
朝代：宋

繞堤盡種木芙蕖，楊柳陰中動碧虛。
待得秋來花勝錦，柳絲斷續怕風梳。
再吟二絕·其二
作者：張侃
朝代：宋

二十四番風報信，名花開了便匆匆。
誰言造化無窮盡，又報秋花第一風。
再用韻促季文結水邊亭
作者：張侃
朝代：宋

一朝飛驥足，十載歎龜藏。
臨水軒亭好，逢人笑語凉。
須先心地遠，莫厭斧聲忙。
未數漳南景，裁詩拂蘚蒼。
冬夜對月
作者：張侃
朝代：宋

秋來月漸清，老火猶未退。
好風送新凉，雲深復昏晦。
徐思此夜滿，豈不令人愛。
暑氣薄前榮，蒸溽肯少貸。
月色到芳池，緣此亦拘礙。
今宵坐中庭，揮麈成獨對。
霜華雜月色，頓然清病肺。
何必泥中秋，此語吾永佩。
冬後書事
作者：張侃
朝代：宋

兀坐茅簷意自閒，哦詩因得數苔斑。
一番雨過歸寒水，數片雲浮疊晚山。
近日陰晴多不定，自來冷暖不相關。
春深泛棹清溪上，穩釣漁村三兩灣。
冬晚
作者：張侃
朝代：宋

冬晴日暖如春天，墨雲忽過雨生寒。
定飛柳絮呈農瑞，未放梅花到酒樽。
歷尾無多更舊歲，筆端不韻祇陳言。
須臾刮地風聲壯，吹折南牆老竹根。
初秋
作者：張侃
朝代：宋

暑氣蒸人病未蘇，時吹凉雨滿庭除。
秋來不待梧桐報，妝點前山景色疎。
初秋夜坐·其一
作者：張侃
朝代：宋

酷暑秋仍有，臨流興未忘。
好風吹過雨，午夜得新凉。
促織聲偏細，舂鋤立自雙。
人生隨處好，最好是家鄉。
初秋夜坐·其二
作者：張侃
朝代：宋

夜深天籟息，露重月華新。
此去何須懶，從來只任真。
入秋山有色，積雨水生粼。
萬事乘除耳，一樽聊可親。
前日昨日行
作者：張侃
朝代：宋

二九相喚不出手，婦人紉衣先紉袖。
門外霜風吹倒人，相見玉壺冰舊酒。
去年家居坐竹窗，日陰移處梅梢長。
今年負丞在山邑，並海寒氣非尋常。
前日昨日風四起，頃刻凍合省河水。
鴈宿蘆花亦倦飛，只待桃花初水肥。
十五夜月二絕·其一
作者：張侃
朝代：宋

閒來庭下立，月影照人清。
偏到中秋好，遲眠已四更。
十五夜月二絕·其二
作者：張侃
朝代：宋

秋光初破蘂，香遠逐人來。
多是蟾宮種，何妨兩處開。
十八澗
作者：張侃
朝代：宋

九磎十八澗邊游，風景蕭疎接素秋。
野草怕人愁有賸，尚餘翠色映雙眸。
十六夜月二首·其一
作者：張侃
朝代：宋

昨宵清不盡，今夜色增明。
想見清虛殿，冰輪漸漸生。
十六夜月二首·其二
作者：張侃
朝代：宋

松風傳地籟，花月滿庭心。
記得金臺下，孤樽細細斟。
十年前拜四聖觀林和靖像曾有詩爲士友諷誦庚辰中秋後十日重游適梅破一二萼再書
作者：張侃
朝代：宋

孤山山下舊祠堂，詩與梅花一樣香。
方欲向君求剩語，忽逢摘索破天荒。
十月二十四夜雪霰用蘇文忠和趙虢令韻
作者：張侃
朝代：宋

營居在西關，鍊句誰能和。
水深舟已行，雨驟雲無奈。
殘花蝶倦棲，弱柳鳥驚墮。
橋杆挂稻頭，小定事舂簸。
带濕芒盡除，易破粒漸瑳。
世路久羊腸，人情隨蟻磨。
每祈天雨寶，非是心好貨。
力行毋自畫，浮言空相挫。
因閒到農家，暫憩同客坐。
別港野鳬歸，斷籬瘠牛卧。
老翁語殷勤，今歲多坎坷。
望晴眼力枯，護田衣袂涴。
政恐官稅虧，不顧茅屋破。
老翁勿預愁，太守兼勸課。
丘明紀大饑，孟子憫人餓。
瑞花舞綏綏，來秋真可賀。
十月初五日自白門之丹陽宿於驛亭中是夕風雪大作
作者：張侃
朝代：宋

輾轉耿不寐，青燈遥夜闌。
關河千里遠，風雪一窗寒。
旅食腰圍減，征鞍髀肉酸。
想知雙鶴髮，朝夕望平安。
十里舖歌
作者：張侃
朝代：宋

山容偏向秋深瘦，轎行十里日將晝。
斜斜雁字雜真行，節節芙蓉攢錦繡。
向來頗恨日月遲，而今翻道光陰驟。
是中有策君豈知，心要清閒手長袖。
片言輕發潛禍機，駟馬難追焉用救。
州家因旱授民詞，差官下縣拯民饑。
嗟予竊粟慚一飽，破裘短袂肩相隨。
君不見流行坎止言所寓，初程且到十里舖。
千秋觀拜賀知章像
作者：張侃
朝代：宋

天清雲捲幔，風定水開奩。
既知鑑湖闊，所取胡乃廉。
一曲期自足，千年名字馥。
我來拜遺像，端可激頹俗。
千葉支子
作者：張侃
朝代：宋

園林綠暗花事稀，蜂愁蝶怨依夕暉。
天工續續施巧手，眼邊無日不芳菲。
須知萬物都是假，苦泥實相第二機。
支花附石水清泚，端莊自是蕭然姿。
來從鹿苑塵頓洗，暫登螢窗聊發揮。
芳苞攢葉毋乃密，清香徐徐風作圍。
我方寂坐息百慮，對此不覺板拄頤。
荒山草木能嫵媚，從今細尋莫相違。
午步積谷山探梅才有一二蘂
作者：張侃
朝代：宋

爛雨才放晴，街頭泥三寸。
支筇積谷山，寒梅微弄粉。
二十四番風，迎臘先一訊。
青女素精明，竟不易號令。
譬如蛻骨仙，色粧而意整。
惟有吟詩翁，年年來管領。
南村
作者：張侃
朝代：宋

郁李花開春漸殘，海棠猶自映杯柈。
燕隨風舞迎人暖，鳩喚雨來連夜寒。
兩水中分清可燭，羣山環揖秀堪餐。
兒童成隊逢寒食，紙剪飛鳶貼霧端。
即事
作者：張侃
朝代：宋

村烟四五水成灣，拍拍鳬翁意自閒。
秋雨不能回衆綠，洗開霜色露寒山。
古澗閒適
作者：張侃
朝代：宋

雨來磵水碧，磵遠山勢斜。
磵邊隨意坐，瑣細覓開花。
野蝶深有情，翾翾依沙晚。
以渠流水心，醒我觀花眼。
句
作者：張侃
朝代：宋

剩喜聯官忘爾汝，故令元化奪胚胎。
同鄉人別朱希文察判于詠春亭
作者：張侃
朝代：宋

今春醵飲咏春亭，水闊山遥眼界清。
前度來時多值雨，今番到此却逢晴。
蠶方三幼餐乾葉，燕喜雙飛泊短楹。
小別諸君休作惡，陽關四疊不須成。
周晉仙詩卷
作者：張侃
朝代：宋

晉仙新寺住，曉夕在吟邊。
相去二三里，聞名五七年。
西湖聽鴈夜，霅水釣魚天。
語逸山精泣，宜爲萬古傳。
和中秋韻
作者：張侃
朝代：宋

月魄詩魂兩鬭清，却嫌歌管揭危亭。
遥知山鬼形難遯，誰洗天公眼暫明。
物外風光何皛皛，人間爝火謾熒熒。
酒狂徑欲騎鯨去，一拂鴻蒙散窅冥。
和曾舜卿秋日偶成
作者：張侃
朝代：宋

久無名酒共君傾，靜對溪山悅我情。
雨沁荷花多退色，風穿梧葉强成聲。
乾坤納納從來大，歲月堂堂未用驚。
甚欲著書傳後世，只愁議論太平平。
和朱季文即事
作者：張侃
朝代：宋

種竹多臨水，山隨雲影藏。
夏深元有暑，秋淺未全凉。
箇箇飛螢入，雙雙歸燕忙。
幾年觀物理，不復叩員蒼。
喜雪童謠
作者：張侃
朝代：宋

屋上三日留乾雪，添得人間訝奇絕。
不須待伴窘風雨，只要呈祥了時節。
小兒戲拾疑是花，舞低婆娑最堪誇。
最堪誇處漸堆積，生寒到骨思歸家。
嘉定壬午春晚園官送杞菊因取陸天隨蘇東坡張南軒三賦誦之感事賦詩
作者：張侃
朝代：宋

我志甘澹薄，不爲物所遷。
園官送杞菊，秀色滿目前。
生育秉至性，陰陽順中權。
可憐黄口兒，匕筯照腥羶。
縱得一餉戲，旁觀成脅肩。
杞菊付中厨，試著薑鹽煎。
至哉天下味，妙處祕不傳。
三賢留雋語，首當師之焉。
嘲梅花
作者：張侃
朝代：宋

緘蘂怯寒風，清香已暗通。
數株籬落外，生毓任元功。
嘲絡緯
作者：張侃
朝代：宋

時序方中伏，簷前絡緯鳴。
凉風雖暫至，秋氣未全清。
荷葉綠偏斷，芙蓉錦漸成。
勸渠莫多事，促織又司衡。
園丁報秀野對岸芙蓉盛開
作者：張侃
朝代：宋

我家分占清溪曲，溪曲新添數椽屋。
屋前花竹占清妍，更植芙蓉伴黄菊。
植時止是三寸栽，雨打雪埋地氣回。
深培淺壅那費力，想見錦繡沿溪開。
向來爲渠轉一語，欲絆秋光堅不住。
于今秋光雖勝前，花開却恨隔江浦。
畦丁知我酷愛花，風吹芳訊到官衙。
淡紅深粉足嬌態，高高下下依日斜。
人生行樂何須定，蹉見此花頭次盛。
蜂脾添蜜採偏多，蝶婢尋香屢來聘。
因報畦丁輕削根，趁時亂插不厭繁。
今年開遍明年續，要使長蒙天地恩。
主人做官在虞水，亦有芙蓉滿閒地。
看花翻憶植花時，酌酒一杯誰寄似。
多稼亭
作者：張侃
朝代：宋

前年毘陵登多稼，萬頃黄雲在亭下。
斷碑依壁毫髮微，擊壤老人歌聖化。
今年負丞到會稽，州園瓦影碧參差。
中有一亭容數客，鬰鬰兩字標璇題。
吾聞國以民爲本，民向東郊事耕墾。
與民同樂識見高，秋成沽酒來遊遨。
夜坐
作者：張侃
朝代：宋

繁絃脆管挾春華，都屬侯門富貴家。
我獨蕭然無一事，清宵兀坐聽鳴蛙。
夜坐
作者：張侃
朝代：宋

青燈點粟伴窗幽，檢盡詩篇倦即休。
萬事如雲同舞燕，此心似水羨飛鷗。
客來不過談閒事，我壯須當辦小舟。
雨雜風聲欺客枕，清眠無夢兩悠悠。
夜宿
作者：張侃
朝代：宋

舟宿隄邊寺，天虛露氣清。
秋從今夜冷，月比舊時明。
水鳥紛紛下，墟煙冉冉輕。
田家生計好，不逐世間名。
夜宿育王莊北窗
作者：張侃
朝代：宋

破壁排矮窗，新篁出粉牆。
開尊侵綠色，得雨借初凉。
名保千年在，身安萬念忘。
詩情亦漫興，何暇細商量。
夜窮歌
作者：張侃
朝代：宋

山田多怕旱，引水以溉灌。
不知雨勢狂，衆流極迷漫。
君不見三鄉農，一年之計一夜窮，雖有人力無由逢。
大龍寺荆公詩石
作者：張侃
朝代：宋

宰邑歸來便老成，豈知詩句是心聲。
細看野水無人渡，終勝蟠龍守此清。
天機
作者：張侃
朝代：宋

汎觀物理任天機，莫泥春殘事遽非。
蝶粉鶑衣陰處泊，燕泥鷗雪雨中歸。
裝成閒景真堪翫，寫入清吟細解圍。
一榻凉風清午暑，拙翁睡起理絺衣。
天竺逢僧禮
作者：張侃
朝代：宋

于今僧輩少，學業又全疎。
日莫山深處，相迎有浩初。
奉寄曾舜卿二首·其一
作者：張侃
朝代：宋

我與懶翁非淺交，向來寓止在西郊。
繞庭草際綠浮色，滿檻花梢紅解苞。
只要同心勝膠漆，豈緣一字倩推敲。
四年會面休深歎，辛苦揚雄述解嘲。
奉寄曾舜卿二首·其二
作者：張侃
朝代：宋

一幅吳牋秋滿天，幾回書字欠人傳。
知君性懶存吾道，顧我官閒只舊年。
詩句鍊成猶未穩，酒杯空泛未曾傳。
庭前柏子西來意，近日能明若箇禪。
奔牛梅花開最晚因讀墨本坡翁和楊公濟梅花詩信筆四絕句·其一
作者：張侃
朝代：宋

二年孤負觀花眼，少見江南第一枝。
細讀坡公當日句，恍如玉立耿疎籬。
奔牛梅花開最晚因讀墨本坡翁和楊公濟梅花詩信筆四絕句·其三
作者：張侃
朝代：宋

閘南閒地遠連天，好種梅花作玉田。
待得開時携酒去，旁人疑是飲中仙。
奔牛梅花開最晚因讀墨本坡翁和楊公濟梅花詩信筆四絕句·其二
作者：張侃
朝代：宋

平生政坐花開早，不奈顛風一夜吹。
緘鎖芳英春意閙，轉頭青子已盈枝。
奔牛梅花開最晚因讀墨本坡翁和楊公濟梅花詩信筆四絕句·其四
作者：張侃
朝代：宋

積谷山前數種梅，常年携杖走千回。
而今寂寞金臺下，獨對停雲把酒盃。
始寧泉
作者：張侃
朝代：宋

始寧花木今何在，一派山泉紀此清。
說與老僧頻整葺，世間難保是虛名。
姑惡
作者：張侃
朝代：宋

一雙姑惡屋邊啼，飛入垂楊伴夕暉。
不悟形骸非昔日，但思怨恨沒休期。
婦聞孄語猶翻悔，汝得佳名免此譏。
事事直須存分義，從今緘口莫相疑。
娥江下岸田爲潮汐衝擊今不可墾小民勺水煎鹵于上
作者：張侃
朝代：宋

江潮衝田漸成地，地久歸鹹有其味。
小民泥爐候泥乾，勺水煎鹽求淺利。
農家耕田望秋成，煎鹽得錢盡力爭。
嗚呼小民盡力爭，農家輟耒愁空生。
娥江市
作者：張侃
朝代：宋

前回渡娥江，夜半呼舟行。
今回渡娥江，風迎晚潮平。
人心險於潮，潮頭平於路。
娥心無古今，潮隨漁篙渡。
存目
作者：張侃
朝代：宋

詩題：先公守汝陰都曹路君挂冠東歸載乖崖公留其錄語今傳播世間三十年矣過居潁昌……首句：誰聞鬷蔑言。
孤山
作者：張侃
朝代：宋

先生聲名高，引人同吾道。
來訪孤山師，草木富華藻。
有泉出山罅，碧色巧縈抱。
甚欲酌此清，仰天應笑倒。
定軒
作者：張侃
朝代：宋

門前流水競，洗盡市塵交。
秉我中心正，從渠異說譊。
向來多肘柳，近已去心茅。
隠几觀天地，晨曦動翠梢。
客有誦唐詩者又有誦江西詩者因再用斜川九日韻
作者：張侃
朝代：宋

泛觀今人詩，機巧由心生。
鏤冰與鑄木，未免求虛名。
豈知製作妙，渾然同水清。
塵埃數張紙，亦足傳佳聲。
羣趨不知守，辛勤到莫齡。
奈何口耳間，一見意已傾。
投身入詩社，被褐生光榮。
黨同伐異說，初非出本情。
我願剖藩籬，學力隨所成。
宮人斜
作者：張侃
朝代：宋

塗脂抹粉豈長妍，得寵宜思辱在先。
萬古宮人斜上望，淡烟衰草爲凄然。
宵征
作者：張侃
朝代：宋

澗遠泉聲激，山回月影重。
宵征滿凉意，曉色带秋容。
衣薄初霑露，橋陰久傍松。
茅簷因雨濕，催織是鳴蛩。
家園二首·其一
作者：張侃
朝代：宋

當年迂叟圃初成，野草閒花不記名。
康節巾車臨小徑，東坡詩板照高楹。
久知氣象歸前輩，擬學規模愧後生。
惟有至公能格物，莫將險躁起心兵。
家園二首·其二
作者：張侃
朝代：宋

堪笑吾家五畝園，新添石岸築雲軒。
眼看流水清無底，面揖羣山翠欲奔。
拂拂好風凉入座，娟娟明月影侵門。
弟兄歲晚團欒處，自摘青蔬薦酒尊。
家園夜月
作者：張侃
朝代：宋

荒畦多古木，月送影婆娑。
須信閒中好，翻嫌塵事多。
簷低排遠岫，堂近俯清波。
夜靜頻來往，漁樵互奏歌。
家園散策二絕·其一
作者：張侃
朝代：宋

山容娟麗青無盡，心地寬閒樂有涯。
春訊不應梅占斷，風流猶有海棠花。
家園散策二絕·其二
作者：張侃
朝代：宋

散策家園日護雲，靜看溪水碧生粼。
春光不爲名花老，贏得年年錦繡新。
家園有梅一株依附籬落潘聖功喜其有古意戲占云早是江南春訊動枝頭己著兩三花癸酉歲梅不生花己卯秋尾聖功云亡愴然有感見于篇什
作者：張侃
朝代：宋

雪意垂垂雲滿天，梅花一枝放清妍。
與君蹋雪看不足，歸來吹鐙傳詩篇。
此詩只許梅壓倒，句中染香疑登仙。
梅兮再四乞避舍，杳渺初不到靈堅。
我恐么鳳暗作祟，嶺梅碧落侍班聯。
空留佳語塗耳目，歲月冉冉知幾遷。
况君姓氏占仙籍，隨分了却塵世緣。
想今共梅成莫逆，投壺一笑三千年。
江南春訊誰領略，杖頭那用挂酒錢。
宿彌陀興福院遇詩僧妙寧
作者：張侃
朝代：宋

今宵僧院借牀眠，風誤秋聲在枕邊。
起共詩人談雋永，瀹茶新汲磵泉煎。
宿等慈僧房
作者：張侃
朝代：宋

小小禪房若箇寬，氎巾楮帳護幽閒。
貪看天外雲千變，忘數簷前竹幾竿。
老衲呪經祈雨切，臞翁煮粥當晨餐。
早知一念能持靜，不學槐安蟻走盤。
寄曾兄
作者：張侃
朝代：宋

富貴功名莫問渠，閒中氣味復何如。
年來格外添新句，夜靜燈前理舊書。
用拙不妨存我性，得時未免駕高車。
君家文獻人難比，會見芳名上玉除。
寄題富沙倅廨靜凉亭詩
作者：張侃
朝代：宋

南中多暑氣，來覓靜凉詩。
但得政無擾，自然民不欺。
亭中人藴藉，欄外水漣漪。
想見賓朋過，銜杯樂聖時。
寒蘆四鴻·其一
作者：張侃
朝代：宋

蘆葉滿沙洲，鳬翁取次游。
生綃纔半尺，占得江南秋。
寒蘆四鴻·其二
作者：張侃
朝代：宋

見山真見山，翠滿簷楣間。
屏几漫畫障，意足水墨閒。
寫古五首·其一
作者：張侃
朝代：宋

事行人所難，塗人未深信。
吾身一時高，佳名萬古振。
堂前頗幽虛，老竹添翠潤。
世俗日澆訛，風流今已盡。
寫古五首·其三
作者：張侃
朝代：宋

束带立朝廷，平日有定力。
挺挺道鄉公，面上無佞色。
諫書與天通，那暇顧荆棘。
墓祭記學宮，賢哉太守職。
寫古五首·其二
作者：張侃
朝代：宋

文章如元氣，又如水赴川。
宿習務洗去，仲涂當日賢。
扶持正統在，後學承其傳。
衆目不可掩，璣衡麗青天。
寫古五首·其五
作者：張侃
朝代：宋

希聲少年日，勁風盤青蒼。
與世既不偶，投老頤山旁。
蓺花靜天理，濬泉發新芳。
斯事古亦有，君子戒反常。
寫古五首·其四
作者：張侃
朝代：宋

人心具天性，嗜好各不同。
荒凉陸子祠，寒泉引碧筩。
名者身之累，千載存遺蹤。
獨有吟詩人，時來繫短篷。
寺樓舒目
作者：張侃
朝代：宋

風盡天陰分野色，雁眠雲影得新晴。
江臺寺裏閒登覽，屋遶吳山畫不成。
將歸
作者：張侃
朝代：宋

將歸浮小艇，水色綠添痕。
楊柳迷低岸，鶑花滿舊園。
日長迎雨燕，沙暖起風鴛。
眼界須當闊，臨溪築小軒。
對梅傚楊誠齋體
作者：張侃
朝代：宋

前年看梅清溪邊，萬花依枝占芳妍。
去年看梅金臺下，一枝傍竹秀而野。
今年梅花勝舊年，急呼麴生來座前。
折花飲酒到夜半，羌管休吹且頻看。
旁人笑我心太癡，花開花落由天時。
如何苦作十日計，慳風妬雨誰得知。
我雖不言見已慣，倚著茅簾聽過鴈。
明年梅開在清溪，不妨訪梅西山西。
對酒
作者：張侃
朝代：宋

柳絮隨風舞，金沙貼地開。
爲緣春滿眼，不厭酒深盃。
對鏡辭
作者：張侃
朝代：宋

古人對鏡辭，率是年紀老。
出言反成悲，未免耿成抱。
間有少年人，對鏡默祈禱。
第一早功名，第二多壽考。
第三欲富貴，滿屋貯珠寶。
此心機械生，此身晨夕惱。
用一每藏九，終焉乖至道。
目爲守錢虜，名字亦可保。
不見王夷甫，舉去忘稽考。
我今對鏡別，有酒便爲好。
欲醉未醉間，浩歌出晴昊。
荷花解人心，風前互傾倒。
小池
作者：張侃
朝代：宋

小池栽得數枝蓮，也占新凉七月天。
說道南灣納空闊，盡將野意換韶妍。
小雨
作者：張侃
朝代：宋

墨雲偶過雨數點，萬葉辭柯霞山崦。
風聲怒號作新寒，斷蹊曲港路艱險。
山中之民屋蓋茅，豐歲往往成樂郊。
分有大小隨分足，旋折豆稭煨冷粥。
山中老人送蕙花山荷葉因成長句
作者：張侃
朝代：宋

山中老人久不見，忽然遇我清溪濱。
手把幽蕙數十本，清香襲襲侵衣巾。
向來我曾著數語，定是久闇蛛蝥塵。
老人詳說種蕙法，泥酥沙軟水力平。
亂山深處少人跡，歛藏不耀席上珍。
即今得登君子堂，藹然能被天地仁。
小盆別種山荷葉，種時近水開晚春。
青青之色亭亭立，似與巴豆爲弟兄。
不然太華山頭種，小變厥初翻樣新。
草木至微同是性，出處一異虧本真。
老人前身恐是郭，隨緣衣飯甘淡泊。
爾雅讀書吾未能，聊爲老人書大略。
巧夕前一日雨
作者：張侃
朝代：宋

天時人事逐番新，轉盼初秋感慨頻。
月傍銀河移扇影，天留絲雨洗香塵。
民間但欲逢豐歲，酒裏何妨換好春。
一笑且隨吾意適，燕支菱芡伴盤珍。
府治闢鎮越堂得坡翁詩石於草棘間
作者：張侃
朝代：宋

功名蚊成雷，文華珠媚川。
作意每中輟，要當付自然。
誰知蠅頭表，不似詩句傳。
鑑湖生光彩，坡翁真謫仙。
延桂堂
作者：張侃
朝代：宋

靜看桂影上簾櫳，幾度吟詩句未工。
從此相忘天地外，主人袖手小闌東。
張涇匯
作者：張侃
朝代：宋

我閒尋勝槩，人自號荒郊。
木老含生意，橋迂接水坳。
浴鳬歸艇集，戲蝶野花梢。
汎宅吾宗遠，虛勞歎繫匏。
惠山
作者：張侃
朝代：宋

勝槩棄道旁，翠色空蕭爽。
泉經古澗流，鳥趁枯藤上。
俗眼眩浮華，紅妝圍翠幌。
入山恐太深，更肯契心賞。
山靈亦退聽，佳名慮標榜。
斷綆汲寒深，隨人墮世網。
感昔
作者：張侃
朝代：宋

先君年壯日，邂逅鄭當時。
把酒對今月，彈琴論古詩。
眼前多俗韻，徽外少人知。
除却瑶山老，無繇訪斷碑。
感皇恩
作者：張侃
朝代：宋

佳處記曾遊，十年重到。罨畫湖山最春早。紅梅幾樹，一夜東風開了。矮松修竹外、依然好。玉色醺酣，香團嬌小。消得金尊共傾倒。滿懷風味，前度何郎今老。徘徊疏影裡、花應笑。
感皇恩
作者：張侃
朝代：宋

換骨有丹砂，阿誰傳與。愛惜芳心不輕吐。客來爛熳，解得此情良苦。有時三兩點、胭脂雨。舊說江南，紅羅亭下，未必春光便如許。認桃辨杏，最是渠家低處。問花曾怨不、嬌無語。
感秋扇五首·其一
作者：張侃
朝代：宋

須信此心元有性，苦將濁酒破人愁。
舊愁未解新愁至，團扇因何怯去秋。
感秋扇五首·其三
作者：張侃
朝代：宋

班氏休吟團扇句，退之枉賦短檠歌。
行藏用捨皆前定，凡物逢時莫要過。
感秋扇五首·其二
作者：張侃
朝代：宋

人到退時須著力，未退之時休向前。
暑中團扇多勳業，一夜西風亦偶然。
感秋扇五首·其五
作者：張侃
朝代：宋

潜藏酷暑又明年，月缺秋孤快目前。
團扇此時還用事，知機元要占人先。
感秋扇五首·其四
作者：張侃
朝代：宋

篋中團扇去年携，小字曾書老杜詩。
今日秋風風漸起，要人收拾自知時。
懷仁畫龍
作者：張侃
朝代：宋

懷仁兩龍今幾載，墨色欲盡形模在。
有時驅雨成波濤，妙處暗與神明會。
三江七澤龍所居，夜深簸弄明月珠。
爲人圖畫雖左計，不識憑依當殿隅。
世間紛紛稱畫手，誰識懷仁是劉叟。
龍兮龍兮神其靈，長使邦人書大有。
戊辰春二月雪呂君國秀曾賦七字句予和云試來月下逢僊子何似風前聘宓妃乙酉春二月一日雪再吟二首·其一
作者：張侃
朝代：宋

去年正月尾，雲片綴雨絲。
今年二月頭，雪花一尺圍。
豐登有定數，元化孰可窺。
呼奴粲燈篝，細誦辛卯詩。
戊辰春二月雪呂君國秀曾賦七字句予和云試來月下逢僊子何似風前聘宓妃乙酉春二月一日雪再吟二首·其二
作者：張侃
朝代：宋

呂君年八十，曾賦春雪詩。
平生慕韓愈，大書萬玉妃。
我時年甫冠，辛苦鑄好辭。
功業只爾耳，歲序空推移。
戲用東坡先生韻二首·其一
作者：張侃
朝代：宋

冠世文章李翰林，掀天功業漢淮陰。
抹靴捧硯榮雖甚，受鉞登壇眷益深。
遠竄夜郎揮老淚，生擒雲夢負初心。
窮泉二子應追恨，不解君前早脫簪。
戲用東坡先生韻二首·其二
作者：張侃
朝代：宋

倦看冠蓋閙如林，夢想扁舟破晚陰。
步月南樓情不淺，卧風北牖味殊深。
朱旂黄紙非吾事，木板青衫負壯心。
游宦半生成底事，鬢絲零落不勝簪。
戲題
作者：張侃
朝代：宋

雨後露華白，風前嵐氣清。
秋心愁不展，垂白睡難成。
打魚網歎
作者：張侃
朝代：宋

山川信美何處無，只許漁翁把茅居。
四時風月俱占斷，詩人琢句空長吁。
漁翁平生家累重，得魚入市日曈矓。
裹鹽糴米了晨炊，依舊尋魚波洶湧。
山川雖好儂不知，只知取利他何爲。
羣居出巧結新網，名以攔江縱所施。
鯉魴未免僅出入，切勿因香戀微濕。
破壞好景是漁翁，不用健羨琢句工。
聖人設險今重險，取與不取戒以漸。
拙軒偶書三首·其一
作者：張侃
朝代：宋

歸來開一室，復以拙爲名。
道在何妨小，身閒不用榮。
柳絲愁斷續，花靨笑輕盈。
只此觀天運，逢時物自成。
拙軒偶書三首·其三
作者：張侃
朝代：宋

侵晨門外立，山色已浮春。
斫竹流溪水，提籃擇細鱗。
柳濃將作絮，梅小未生仁。
自拆紅泥酒，歌呼到北鄰。
拙軒偶書三首·其二
作者：張侃
朝代：宋

廊深人罕到，益友兩三人。
得意文章妙，相忘情味真。
蜂來窺硯水，燕去潤香芹。
如此逍遥過，胸中無點塵。
拽碑歎
作者：張侃
朝代：宋

上虞溪湖十四處，昔日是田納官賦。
逢秋民間欠灌溉，縣官作文告后土。
民間以田濬溪湖，田上官賦却抱輸。
閑時潴水旱時用，縱未全熟無全逋。
古來人心平似砥，今來人心薄于紙。
不念平人輸賦苦，情願自爲悠久計。
大臣奏事怡天顔，以民爲基古已然。
况乃民間推己有，明知食是民之天。
此事傳來猶未久，爲雨爲雲翻覆手。
拽碑使平命工磨，別鎸奇文垂不朽。
鬼神訶護屹不移，至今碑上光陸離。
噫嘻人心不如石，使我歎息重歎息。
探野航古梅
作者：張侃
朝代：宋

池邊梅未綻，不是怯霜風。
待得陽和到，清香一線通。
收潘廷亨逵訊
作者：張侃
朝代：宋

舊年淛右水連天，聞說閩中水亦然。
官裏勸分雖遍及，民間慳糴爲無錢。
大風拔木揚塵土，細雨打花空媚妍。
甲子一晴差可喜，農家只願屢豐年。
救婆廟二首·其一
作者：張侃
朝代：宋

曲徑接山阿，行人說救婆。
須知閨室女，識見已爭多。
救婆廟二首·其二
作者：張侃
朝代：宋

海水有枯竭，喬松易摧折。
高名萬古存，地志書英烈。
新晴
作者：張侃
朝代：宋

披披雲陣從東去，薄薄晨光向北開。
花態最嬌依宿靄，柳枝無力輥香埃。
心清更覺虛簷遠，事少緣無俗客來。
野鳥互吟閒自在，三三兩兩啄莓苔。
新河
作者：張侃
朝代：宋

侵晨發金臺，停午泊新河。
風定雨新霽，一段平青羅。
遠烟搴新景，宿鷺行細莎。
臨流洗塵心，此地今幾過。
官事記蒲鞭，少駐聽漁歌。
大哉濬汲功，萬古保不磨。
明心院
作者：張侃
朝代：宋

村東古蘭若，門徑久荒凉。
鸛舞風幡小，蛩吟露葉黄。
潮音隨法轉，茗盌怕詩忙。
一片牆根石，無人爲發揚。
明月堂聞松風
作者：張侃
朝代：宋

此去中秋纔七日，明月堂前秋可即。
山深水遠斷人蹤，僧云居此探消息。
老松夭矯雙鳳翔，翠色依月新凝光。
神仙所居無乃是，我來訪古摩蘚蒼。
夜長月正當窗白，風入松梢聲劃劃。
娥江元自通濤江，脫似江潮撼僧牀。
君不見東坡先生豪一世，寄語重門休便閉。
胸中吐出黄初詩，詩勢如潮夐無比。
又不見后山居士真仙人，每遇奇觀精神生。
悠悠江水流不盡，晚日浮沈潮勢平。
披衣起坐寂無語，松影參差復如故。
風聲四散不暫停，遥見江流趁東去。
春去
作者：張侃
朝代：宋

春去留無計，殘花更可人。
多情玉蝴蝶，隨雨伴香塵。
春去
作者：張侃
朝代：宋

橫雨顛風勢轉加，紅情綠意不容誇。
明朝春去忙如箭，滿市人携謝豹蝦。
春日二首·其一
作者：張侃
朝代：宋

木香堆架漸開花，旁徑薔薇錦未斜。
風劈柳絲成亂絮，輕輕飛入野人家。
春日二首·其二
作者：張侃
朝代：宋

春光到此未須歸，綠替紅殘已暗圍。
說與羣兒休趕逐，要看宛轉自然飛。
春日覽古四絕·其一
作者：張侃
朝代：宋

疎梅晼晚千年秀，穠李韶華二月初。
試訪前谿歌舞處，斷烟斜日照平蕪。
春日覽古四絕·其三
作者：張侃
朝代：宋

結廬恰恰對西亭，萬物昭回自賦形。
秋晚不妨尋好處，何須送客話飄零。
春日覽古四絕·其二
作者：張侃
朝代：宋

游人拾翠蹋青歸，疊疊樓臺映綠漪。
行到橋西多野色，吳羌山下織簾祠。
春日覽古四絕·其四
作者：張侃
朝代：宋

曾携壁上鸕鷀杓，來飲靈泉一掬甘。
却笑眼花前日誤，竟煩舌本爲渠參。
春時
作者：張侃
朝代：宋

兩日閒爲汗漫游，谿邊長是喚扁舟。
杯盤草草同真率，笑語悠悠得細酬。
別墅橋欹泥沒膝，東園亭小雨霑頭。
不知桃李都開遍，更趁殘花一醉休。
春晚聞鶑
作者：張侃
朝代：宋

村北村南花事稀，晚風吹雨綠盈枝。
黄鸝暗與春光轉，似怕騷人細作詩。
春盡
作者：張侃
朝代：宋

韶光餘十日，明歲又重來。
柳外黄鸝怨，山中杜宇催。
一番風送雨，幾處錦成堆。
且飲深杯酒，携筇緩緩回。
時雨三首·其一
作者：張侃
朝代：宋

旬日風消雨，今朝山出雲。
柳深開潤色，荷靚匝清芬。
江燕新調語，沙鷗自引羣。
農人相賀語，田畝可耕耘。
時雨三首·其三
作者：張侃
朝代：宋

矮屋原卑濕，頹牆上古苔。
世間多少事，眼下兩三杯。
詩卷無人惜，凉船有客來。
明朝梅已斷，只是一聲雷。
時雨三首·其二
作者：張侃
朝代：宋

時雨催農事，庭陰散午凉。
地寬平野色，雲密閟林光。
送目孤村外，舒情小艇旁。
斜暉猶返照，何必問商羊。
晨起
作者：張侃
朝代：宋

青山與白水，足以娛人思。
麗花與佳禽，足以令人悲。
因思世上事，感觸特一時。
拘拘守定見，年少紛白絲。
朝來北窗邊，天清雲不飛。
桂樹充綠潤，其色光陸離。
靜坐息萬慮，手携淵明詩。
飲酒得真趣，神氣常自怡。
我飲僅涓滴，螺杯謾爾持。
後山草木深，有禽擇所栖。
婆餠爲誰焦，姑惡爲誰咨。
騷翁繹楚語，解說累千辭。
萬物雖異性，天地同一機。
時至乃飛鳴，人訛反生疑。
禽語空啾唧，有怨難窮推。
好生毛羽者，細聽强誑欺。
遂使本然質，由是深有虧。
清風到階庭，處處禽語奇。
勿問聲如何，天地何曾私。
智果院
作者：張侃
朝代：宋

前輩經行處，壁間題小詩。
梅花還好否，要見出塵姿。
書事·其一
作者：張侃
朝代：宋

細雨饑寒色，忽被北風吹。
楊柳絲不長，免得成別離。
西家杼錦繡，東家粥文辭。
天地本無巧，人世嗟何爲。
書事·其二
作者：張侃
朝代：宋

今年氣候遲，五月寒尚在。
花柳已稀疎，軒窗頗瀟灑。
提携一書篋，轉盼十五載。
自拂蛛蝥去，文字生光彩。
名起致人嫌，俗冗令我凂。
袖手細旁觀，小大立可待。
樵夫唱竹枝，漁人歌欵乃。
清適付儻來，浪語免後悔。
吾家儒代耕，官卑謹勤怠。
入夜傾碧香，聊用澆磊塊。
書目所見者五首·其一
作者：張侃
朝代：宋

我家屏圍圖，畫作江天雪。
雪晴行漁舟，蒲帆繫檣絕。
猶記爲兒時，劍立從頭說。
今日親見之，甚欲伴清潔。
書目所見者五首·其三
作者：張侃
朝代：宋

盟鷗何處來，聲和春喜近。
賓鴻可憐生，呼羣摩霧隠。
鷗鴻本何心，世人無義襟。
責彼不責己，嗟嗟非獨今。
書目所見者五首·其二
作者：張侃
朝代：宋

淺灘潮未到，小舟不得動。
當時一羽輕，今成千鈞重。
老翁倚篙竿，生寒肩勢竦。
勸翁且歸家，潮來勝乘槎。
書目所見者五首·其五
作者：張侃
朝代：宋

小民海濱居，煎水活妻孥。
指海充府庫，何曾計有無。
鹽成有喜色，摘蔬供午食。
君子勞於心，我儂勞於力。
書目所見者五首·其四
作者：張侃
朝代：宋

羣山恰四圍，江潮游其中。
潮低不成山，豈是阨於風。
舟行山漸遠，潮勢同瓴建。
抑之可使高，又作望崖反。
書考·其一
作者：張侃
朝代：宋

二年薄宦在金臺，牆角雙扉向晚開。
罕有金貂來換酒，且看野馬共浮埃。
已書下考甘平進，久律吾身愧不才。
却喜清貧如昨日，知心相識自然來。
書考·其二
作者：張侃
朝代：宋

負丞虞水恰年餘，誰信官居似野居。
乍起柳風清午枕，久因梅雨理殘書。
眼前毀譽何須較，酒裏功名定不虛。
只把廉勤替疏拙，翻嫌苦苦學懸魚。
月上海棠
作者：張侃
朝代：宋

南枝訊息憑誰送。北枝寒、清曉破餘凍。橫溪浸疏影，月黃昏、暗香浮動。真仙種。不與梨華同夢。洛陽姚魏爭先貢。妒紛紛、紅紫眩新寵。盡雪壓風欺，□和羹、此時須用。煩珍重。莫作桓伊三弄。
有作
作者：張侃
朝代：宋

名塵愧屢拂，世垢思一澣。
急索脛已腫，虛驚背獨汗。
窘步裁免跌，高談卒成謾。
辰去將奈何，磨頭髻如彈。
望雨行
作者：張侃
朝代：宋

去年雨多浸坤軸，排簷日日注銀竹。
菊花已老强飄黄，荷葉雖枯猶護綠。
今年梅雨久不來，暑風吹乾生塵埃。
苦求涓滴潤田畝，敢望瀲灧添酒杯。
昨日雨意十分好，雨聲不斷真是寶。
誰知好處放些慳，尚使老農惱情抱。
拙翁負丞方五旬，爲民致禱施殷勤。
飛雲漸黑開又合，戀戀未竟林花紛。
朱陳嫁娶圖
作者：張侃
朝代：宋

生男願封侯，嫁女在比隣。
此是古人言，最知天理真。
世遠人亦僞，嫁娶來城闉。
歲序罕聚首，浩渺不計春。
當其出門時，錯落車百輪。
笙簫填孔道，珠翠委泥塵。
堂開牡丹屏，盤橫水精鱗。
徒取眼前富，未問身後貧。
女嬌鮮禮法，薄夫貽所親。
民家女及嫁，擇對走踆踆。
一旦有其家，昕昏如主賓。
誰圖朱陳村，宜爲堯舜民。
村外寒食
作者：張侃
朝代：宋

八字橋邊春水平，三家村裏亦清明。
女郎鼓棹歸來晚，却被風光賺一生。
杜門
作者：張侃
朝代：宋

初官金臺邊，日長頗閒暇。
細賡飲酒詩，喜無俗子駕。
雲輕月緩梳，竹少花相亞。
官塘頗塵囂，數間名傳舍。
吾身聊自適，閲世如啖蔗。
春初汎舟回，晴谿山影射。
蒼苔護魚池，粉牆旁花架。
東風知人情，游絲從空下。
歷覽佳有餘，頃刻在所化。
杜門觀我心，陶冶有鮑謝。
東坡祠
作者：張侃
朝代：宋

先生筆端侔造化，妙歲清名滿天下。
久知富貴等浮雲，已悟世情同啖蔗。
置居陽羨山水妍，湔滌埃塵聊稅駕。
豈知地主無所容，天地雖寬如傳舍。
一朝焚券還其居，意氣不迫愈閒暇。
年深此事竟莫傳，欲紀詩篇愧陶謝。
先生祠堂幽且深，今人那識古人心。
但把丹鉛較形似，滿廊遺像成兒戲。
東西家
作者：張侃
朝代：宋

東家機杼鳴，西家舂杵急。
西家荷艷鮮，東家竹翠濕。
小小了生涯，四壁從渠立。
昨朝雨傾盆，雞柵又新葺。
柘葉延凉陰，父母妻兒集。
村南沽酒歸，佳饌有魚入。
東關二絕·其一
作者：張侃
朝代：宋

放翁詩裏想東關，舟到東關雨逗寒。
只是當年舊山色，水邊誰似白鷗閒。
東關二絕·其二
作者：張侃
朝代：宋

瓦屋三間水半篙，雞豚村社寄吾豪。
早知城市同耕鑿，悔不從渠泛小舠。
柳下詩卷
作者：張侃
朝代：宋

退之名振世，無本肯從游。
既以吾儒重，方知異說休。
不才空剩語，馳譽勝荒丘。
朴老深于律，遺篇處處留。
柳樹匯
作者：張侃
朝代：宋

望望孤城綠樹根，平沙連屋草連雲。
夕陽坡上人牛小，耕出羌王古印文。
桃花菊
作者：張侃
朝代：宋

誰將秋菊蘂，故作小桃紅。
輕薄隨時好，飄零風雨中。
桃花鸂鶒
作者：張侃
朝代：宋

畫工天機高，腕有萬鈞力。
把筆解寫生，妙處欠人識。
地深煙自引，雲歛望不極。
誰知只尺間，卷藏棲座側。
桃枝糝淺紅，羞带燕支色。
經時歎芳跗，數片墮晴碧。
政緣景色饒，詎忍光陰擲。
波心自在流，夕照苦見逼。
雌蜂不受影，容此雙鸂鶒。
睨目且裴回，暫收西去翼。
籠寬終難馴，水滿好脩飾。
旁人莫癡心，乘勢事箭弋。
庶幾久相忘，飛浮欣得得。
連旬暑送風，對此融胸臆。
不必形似求，枉費半圭墨。
梁湖夜望
作者：張侃
朝代：宋

秋带凉風葉互鳴，風隨潮汐候時生。
導源甚遠紋微起，乘勢初來花轉輕。
白鷺幾枝閒可畫，晴山數點曉猶明。
偶來又作詩中計，久矣難成五字城。
梅
作者：張侃
朝代：宋

江梅有遠韻，不與世浮沈。
誦我壁間句，知渠歲晚心。
疎花生古意，暖艷啅幽禽。
此處知誰解，霜天啟角音。
梅子
作者：張侃
朝代：宋

一株綠色未成陰，千點微酸已沁心。
雨露功深人不識，摘來先與了清吟。
梅時往來郊外十絕·其一
作者：張侃
朝代：宋

舊冬全未見梅枝，多是江南春訊遲。
今日相逢猶摘索，翠濤箋上寫新詩。
梅時往來郊外十絕·其一〇
作者：張侃
朝代：宋

磎邊小圃半荒蕪，數種梅栽莫負渠。
香色幾年吟不盡，蜂鬚先得妙工夫。
梅時往來郊外十絕·其七
作者：張侃
朝代：宋

剪蠟勻脂別樣粧，吐芳先與探春光。
爲緣骨相天然好，所欠江頭細細香。
梅時往來郊外十絕·其三
作者：張侃
朝代：宋

一冬多雪更多陰，問訊磎梅春未深。
等得春來花已漫，孤高不改歲寒心。
梅時往來郊外十絕·其九
作者：張侃
朝代：宋

春已多時花漸繁，勸梅未用點苔斑。
隔塵自有元規扇，要見風流慶曆間。
梅時往來郊外十絕·其二
作者：張侃
朝代：宋

蹋雪西村探古梅，一株寂寞爲誰開。
不消絃管與彈壓，自有騷翁時往來。
梅時往來郊外十絕·其五
作者：張侃
朝代：宋

不作等閒桃李色，一聲羌笛怨驚塵。
偶思今歲開花晚，要醉風前爛熳春。
梅時往來郊外十絕·其八
作者：張侃
朝代：宋

近來疎懶任方圓，參取梅花句裏禪。
三尺枯藤同所好，斷無人似拙翁顛。
梅時往來郊外十絕·其六
作者：張侃
朝代：宋

琉璃木葉襯瓊英，折得歸來照眼明。
聞道此花清似我，莫言避俗太無情。
梅時往來郊外十絕·其四
作者：張侃
朝代：宋

半生見梅喚作兄，我詩政見梅邊清。
前回待欲喚曾子，惜許疎蟾未弄明。
梅花自解
作者：張侃
朝代：宋

孤根在寒谷，無分逐東風。
流輩剛言好，中心只固窮。
梅花謝嘲
作者：張侃
朝代：宋

騷客多吟詠，無非泥酒杯。
君知儂澹泊，歲歲幾番來。
楓橋
作者：張侃
朝代：宋

牆邊紫燕留，柳外紅日晚。
川明山影動，風緩波聲遠。
吾道付悠悠，世塵空衮衮。
精廬傍官河，時有舟車返。
古賢用志苦，吟詩一字穩。
乃知半夜鐘，絕勝木蘭飯。
槎浦並海
作者：張侃
朝代：宋

海風顛狂衣袂摺，長檣巨艦去如葉。
却行小立視荒田，老翁擲杖呼妻妾。
成行再拜告官儂，舊秋潮大經短堞。
只因鹹水入田來，雖築田塍已晚哉。
官儂不知苗根透，戽水浸苗望苗秀。
日蒸水氣反枯苗，不如莫種只望潮。
樊將軍廟在上陌樊宅土人相傳是將軍故居史本傳云沛人也五十年前因題數語今輒附此
作者：張侃
朝代：宋

將軍生沛邑，樊宅在吳墟。
既沒其先語，决知非此居。
排門忠尚在，浮甲事尤虛。
却恐同姓者，相傳佚本初。
樓源清叔舊有詩云樹冷鴉啼月天寒鴈带雲曾舜卿足成四韻又有詠雪詩云來從天外無非雨散在人間盡是花亦佳句也清叔死已數月因用後二句爲詩弔之
作者：張侃
朝代：宋

見說樓君用志佳，曾吟雪句被人誇。
來從天外無非雨，散在人間盡是花。
偶到銅陵尋舊友，歸由宣郡棄生涯。
碧雲暮合愁偏聚，孤塚纍纍日易斜。
次王子元韻二首·其一
作者：張侃
朝代：宋

眼看珠玉混泥塗，奇貨何人解與居。
賣劍買牛知已晚，壞車殺馬計何疎。
卑飛莫辨雞羣鶴，高義難兼熊掌魚。
却羨臨川王介甫，愛君獨上萬言書。
次王子元韻二首·其二
作者：張侃
朝代：宋

皮骨三年走道塗，移文良負北山居。
甘貧我固輕諸阮，勇退吾猶恥二疏。
好著短衣看射虎，休彈長劍爲無魚。
人生識字多憂患，飽睡從今莫讀書。
次韻竹林玉老三首·其一
作者：張侃
朝代：宋

筆法有神緣劍舞，詩壇游戯也無妨。
却嫌踏破鐵門限，剗草堂前化鞠場。
次韻竹林玉老三首·其三
作者：張侃
朝代：宋

晚景奔忙駒過隙，閙中且覓靜何妨。
時宜正要新聲巧，賀老龍鍾莫定場。
次韻竹林玉老三首·其二
作者：張侃
朝代：宋

我似吳牛喘月光，領瘡磨鞅巧相妨。
何時飽聽林間笛，了却官租稼滌場。
次韻韋中實雨悶
作者：張侃
朝代：宋

與世相違願不才，春殘花底尚銜杯。
詩從碧霧愁邊得，門向青山好處開。
東里沈君投檄去，西鄰韋叟趁閒來。
喜無俗駕知予懶，坐看庭陰閟古槐。
止雪用東坡先生韻
作者：張侃
朝代：宋

常年有句吟雨葉，今年只了吟飛雪。
社中誰是錦繡腸，令我褫氣歎妙絕。
固知天運陰陽戾，那問家園花草折。
逞妍妬舞費斑鏤，幻色潛光亦消滅。
前時有句送渠歸，日華摇金雲暗掣。
滕家娘子躭清游，瑣碎回風到簾纈。
只須頭次陣堂堂，底用十番空屑屑。
民家朿縕带濕炊，醉客糜金謾飛瞥。
海隠來徵鶴隠句，恰如白佛偈重說。
昏霾未見天清明，石炭儗鑄一寸鐵。
正月尾雪
作者：張侃
朝代：宋

今歲春來晚，晴寒比舊添。
雲深天欲雪，風定瓦堆鹽。
幽艷迷瓊屑，前山隠翠尖。
詩人疑是瑞，就喚野人占。
正月晚訪梅
作者：張侃
朝代：宋

牆隈楊柳已垂絲，岸北梅花始着枝。
風掠晴香覓詩句，容渠開晚占春時。
歲時書事·其一
作者：張侃
朝代：宋

官居盡日閒，隨意自消遣。
出門河水清，風定回長練。
煙林入畫圖，脫葉霜新絢。
景色爲人妍，一歲知幾變。
因思天地間，是處堪留戀。
指隨襟袖寒，地氣近淮甸。
歸來吹青燈，峨冠看經傳。
今人聊復爾，古人不可見。
歲時書事·其一〇
作者：張侃
朝代：宋

歲晚星回天，雪晴雨收脚。
畦丁昨夜來，老竹如新斮。
我本一書生，紙上守糟粕。
治圃非素長，方欲求其略。
吁嗟天下人，方以鄰爲壑。
人心自爾殊，化工無厚薄。
歲時書事·其一一
作者：張侃
朝代：宋

羣花極妖麗，不似梅花清。
孤標年年在，吟意年年生。
香清到詩骨，可翫不可名。
安得李杜輩，美酒爲之傾。
歲時書事·其七
作者：張侃
朝代：宋

冬雪已飛舞，冬月愈明皎。
午夜靜人籟，一目天未了。
荒村木杈枒，上有烏鵲繞。
胡床擁破裘，呼奴取青醥。
良夜天下同，妙處識者少。
何必與人言，壯志出塵表。
歲時書事·其三
作者：張侃
朝代：宋

夜長何漫漫，誰爲勞者辭。
致身清明朝，誰爲感遇詩。
古來賢達士，氣志不肯卑。
曳裾非素習，不過祈人知。
一言偶相契，遂踵蕭何規。
嗚呼今不然，車馬日以馳。
朱門極富貴，長途多寒饑。
立身榮辱中，每見無不爲。
平生毅然節，反爲今所虧。
赧顔度朝夕，同隊如小兒。
結茅枕吳羌，清名萬代垂。
歲時書事·其九
作者：張侃
朝代：宋

心官素坦夷，幼荷父兄詔。
口誦太古篇，煙村雜漁釣。
誰知賢者樂，竟坐旁人譙。
偶有百鍊銅，鑄作架上照。
形模雖不同，小大亦相肖。
一爲世所移，作事非素料。
酒中有妙理，勿學淵明笑。
淵明曠蕩人，行藏同荷篠。
天外有奇趣，勿學孫登嘯。
孫登隠逸輩，施爲異常調。
萬事付自然，吾方詣至妙。
歲時書事·其二
作者：張侃
朝代：宋

牆東古楊樹，秋來已憔悴。
非無歲寒心，政以枝條脆。
陽春敷新榮，生育不擇地。
依依楊柳枝，風前舞嬌翠。
嬌翠雖至柔，中有生生意。
歲時書事·其五
作者：張侃
朝代：宋

霜色白皚皚，與雪竟無間。
不獨齊國人，凌晨歌甕飯。
古瓦燦奇葩，纖微分六瓣。
雲寒曉不開，雝雝有孤鴈。
猶記前十年，躡舄青螺綰。
舒徐酌細泉，委折登危棧。
獨恨來倉卒，野服未易辦。
去年買小舟，歛板作微宦。
荒凉屋數椽，門外多車輚。
旋呼市居人，觕葺如縫綻。
寂坐冬夜深，霜風吹兩骭。
舊書不敢廢，官事不敢慢。
達哉漆園翁，出處任鵬鷃。
歲時書事·其八
作者：張侃
朝代：宋

前朝到牐南，冰開春意動。
寒風先觱發，日色尚曈矓。
老翁禮頗恭，側立手先拱。
殷勤謝官儂，筠籠野果重。
顧我守官下，仁惠愧劉寵。
其位偪而卑，惟知短檄捧。
舉袖謝老翁，毋以斯言恐。
我見誠暖姝，我才甘散冗。
歲時書事·其六
作者：張侃
朝代：宋

朝來瑞花飛，簷前成箇箇。
老農村中居，沽酒自相賀。
不願擔石儲，但願免饑餓。
連年田有秋，牆東添石磑。
春來亦有花，竹外江梅破。
倡桃與妖李，臨風自嬌惰。
上天新賜瑞，莫測花機大。
毫端已先知，浩歌續楚些。
歲時書事·其四
作者：張侃
朝代：宋

束髮能綴文，未解知其奧。
脩綆汲淵源，所得是潢潦。
年來三折肱，逢人漫稱好。
古意愈簡淡，新說恣顛倒。
如何十日曝，只望陰雨膏。
閉門覷天功，時至學自到。
歲晚
作者：張侃
朝代：宋

水斂風生壑，雲深雪滿天。
寒光憐袖薄，瑞色向梅妍。
淺酌生春酒，閒賡餽歲篇。
吹燈看家信，獨步到窗前。
歸來五首·其一
作者：張侃
朝代：宋

小圃近吾廬，呼奴掃階曲。
梅株晚放花，谿水新圍玉。
聲名不厭低，出處今已熟。
倚杖看城山，飛來兩鴝鵒。
歸來五首·其三
作者：張侃
朝代：宋

薔薇在其西，老桂在其東。
先後不同時，生毓歸元功。
幽艷占淑景，清香待秋風。
有句莫漫與，騷然固長窮。
歸來五首·其二
作者：張侃
朝代：宋

西關景色妍，歸來春未盡。
岸淺柳生陰，風緩花成陣。
懽娛垂白親，免得望家訊。
乳燕立簾鈎，別久還相認。
歸來五首·其五
作者：張侃
朝代：宋

酴醿數尺長，伐木成小架。
玉色映晚春，濃陰接初夏。
濁醪任淺深，細草堪枕藉。
興來信步行，浮雲出山罅。
歸來五首·其四
作者：張侃
朝代：宋

爽氣滿清晨，秀色藏山骨。
結亭苕水旁，斷手建巳月。
古語敬書紳，高譚休拄笏。
柴扉喜常關，從今避請謁。
歸鴈亭逢所知
作者：張侃
朝代：宋

歸鴈亭前別，于今又五年。
水深涵落日，春晚尚餘妍。
把酒聽吳曲，浮家入楚天。
秋風遞消息，爲問有書傳。
水月泉
作者：張侃
朝代：宋

水清月白又初秋，㶁㶁山泉入澗流。
我已重來君解否，生平厭作是非謀。
江下
作者：張侃
朝代：宋

昔曾襆被宿江潯，風雨欺人春未深。
轉盼六年重到此，越山依舊隠雲心。
池荷
作者：張侃
朝代：宋

水淺荷亭亭，風過半欹側。
入水元不濡，須臾見本色。
偶然成珠璣，至妙人孰測。
乍散起微波，再圓聊作劇。
瀾雨未舒晴，浮雲時擁墨。
小池瀰舊痕，一旦寓新飾。
荷平綠水深，翠滿真堪惜。
切勿濺成珠，漾去靜如拭。
池邊
作者：張侃
朝代：宋

簿書才了聽蜂衙，閒到池邊景漸佳。
雲亦有心時散影，風都無力晚生花。
勞神空覓三年艾，妄想休乘八月槎。
睡思全清還解否，歙瓶新瀹建溪茶。
泊楊園詩
作者：張侃
朝代：宋

名園依水跨官塘，古木扶疎圍夕陽。
粉蝶不來蜂又去，一雙燕子話凄凉。
浮來廟
作者：張侃
朝代：宋

仙槎飛去訪牛郎，頑石浮來立道旁。
能使鄉民知所敬，隻雞巵酒卜豐穰。
海際民田
作者：張侃
朝代：宋

良田水旱不妨耕，海際成田禾罕生。
一夜潮來留剩水，民家辛苦望西成。
清寒
作者：張侃
朝代：宋

臞叟久不出，短帽半離披。
天公有新事，剪雪玉參差。
仰瞻銀海眩，須臾肆寒威。
試呼緘口翁，時復一中之。
初如薝蔔飄，終似白練馳。
陰氣無所泄，乘風舞綏綏。
山明失紫翠，手板休拄頤。
磎流有層冰，艇子寸步移。
寒禽集深條，可憐翅翎垂。
擁爐回陽春，始覺溫四肢。
我生僅再見，老農重嗟咨。
錦里杜子美，姑溪周紫芝。
文章江漢流，初不事支辭。
遺編可推究，古豈異今時。
無此雪與寒，何翅五吟詩。
宜瑞不患寡，寫檄誅雲師。
游東山國慶院院有明月堂白雲軒土人云明月白雲謝太傅所携妓小字也此出於李白憶東山詩特紀一時景色王性之記中直言明月白雲二堂是太傅舊跡又誤矣因成一絕以識之
作者：張侃
朝代：宋

當年携妓漫來游，後世薔薇句更遒。
明月白雲成底事，誰知棋罷是深謀。
游西湖李氏園池
作者：張侃
朝代：宋

湖水平春色，名園接杳微。
輕風生翠影，細雨醒香霏。
意足休嫌野，身閒不受鞿。
隔舟多妓女，歌逐片雲飛。
溪上
作者：張侃
朝代：宋

水痕依綠四無邊，雨脚垂簷細更妍。
楊柳不遮愁處眼，牡丹猶倚醉時肩。
紛紛燈火疑星燦，汩汩聲名類蟻旋。
閒憑蓬窗仍感舊，開箱重爲整詩篇。
潮
作者：張侃
朝代：宋

人身日夕何曾休，血隨氣運長周流。
偶然逆轉背常理，未免凝結成贅疣。
少年每誦海潮賦，徑以人身爲譬喻。
君看沙漲潮頭回，却向別流亂衝去。
攔不住潮頭，從此失故步。
人身調養勿傷和，潮汛緩來爭奈何。
煎茶
作者：張侃
朝代：宋

結廬枕石隙，其下通泉脈。
新開數尺泉，涌然如乳白。
道人北山來，閒話到終夕。
徐云茶已芽，氣味及高格。
絳囊映綠色，未嘗齒流液。
汲泉滿歙缻，篝火勿遽迫。
須臾蟹眼生，茶新手緩擲。
薑鹽宜屏除，祇能添水厄。
獨坐
作者：張侃
朝代：宋

破愁淺酌賢人酒，覓句還尋君子花。
造物於予元自厚，閉門獨坐日初斜。
獨孤憲公檜
作者：張侃
朝代：宋

古人聲名期不朽，一言之謬如此酒。
今人隨世就聲名，浮雲變滅無不有。
詎知老杜可歎詩，爭似憲公當陛奏。
文章遠繼商周作，氣骨已逼秋山秀。
晚分符竹行其志，務在人民安𤱶畝。
仁聲既遠姓氏傳，遺跡常存鬼神守。
老檜槎枒枝榦古，參天黛色猶衝斗。
終然依附得聲名，孰謂今人不如否。
王梅磎題玉枕峰二絕·其一
作者：張侃
朝代：宋

靜處翻千偈，忙中認一身。
忽看枕峰句，便作是非人。
王梅磎題玉枕峰二絕·其二
作者：張侃
朝代：宋

向來雲影卧，今日復如何。
不是相知少，人間險處多。
理髮有白者
作者：張侃
朝代：宋

今年三十六，吾髮白雙莖。
不耐秋霖滴，愁濃遣未平。
用文伯起韻
作者：張侃
朝代：宋

老人癡鈍性可憎，微子誰與爲友朋。
久廢未容收顙馬，一呼寧復責饑鷹。
無緣下榻留徐孺，好去登門訪李膺。
吾道不行吾已矣，短桴浮海要同乘。
用秦少游韻二首·其一
作者：張侃
朝代：宋

春風花草繡林皋，索莫誰憐止酒陶。
晚學文章真末技，早知州縣亦徒勞。
年光可歎石中火，人事休磨笑裏刀。
分外更須貪富貴，如求兔角與龜毛。
用秦少游韻二首·其二
作者：張侃
朝代：宋

未工射雉怯如皋，欲掛衣冠慕老陶。
莫爲功名多戚戚，須知身世兩勞勞。
求魚切戒空緣木，買犢不妨先賣刀。
未有田園作歸計，年來留滯感潘毛。
甬東
作者：張侃
朝代：宋

侵晨風雨闇城樓，渺渺蒲帆海盡頭。
遠景暫煩雙目送，清游不負此生謀。
半杯綠蟻衝寒色，幾箇白鷗分客愁。
相近梅開遲雪舞，肯容興盡剡溪舟。
田元長和煙字韻詩見寄復用前韻
作者：張侃
朝代：宋

幾年無夢到凌煙，身似春蠶已再眠。
寡合荆人和白雪，獨醒蜀道上青天。
漁樵好去任爭席，富貴儻來羞執鞭。
見說高真足官府，不妨長作地行仙。
田家歲晚
作者：張侃
朝代：宋

田家舂米盛土倉，祠竈新鱠鯉與魴。
粥分口數顧長健，不賣癡呆儂自當。
爇火照天田蠶好，打灰如願從所禱。
一聲竹爆陽春回，城裏看燈歸已曉。
我生把筆作耕鋤，年餘三十腹空虛。
不如爾農隨分足，只怕門前人催租。
留題餘杭道明山勝因院
作者：張侃
朝代：宋

人生行止且隨緣，不到茲山十五年。
紫翠屏前久空闊，四時轉景是風烟。
病起
作者：張侃
朝代：宋

秋深雨意轉連綿，聲到枯荷清未眠。
久悟是非姑掩卷，且看童稚互攤錢。
園蔬土潤青堪饌，徑竹行疎翠可憐。
賸喜病夫今已健，碧腴膏莫問人傳。
發奔牛
作者：張侃
朝代：宋

紅添花滿溪，綠带草穿石。
佳致在目前，遠近記經歷。
雲疎雨漸收，篙長水倒激。
平生一詩卷，未免寫胸臆。
記得坡翁言，在郡六百日。
出處雖不同，我性聊自適。
睡寒山拾得贊
作者：張侃
朝代：宋

人居火宅無不有，你亦投身携掃帚。
一朝放下困騰騰，明月寒潭只依舊。
石人行
作者：張侃
朝代：宋

君不見深閨有女禮自防，心事炯然並秋霜。
江頭日日望夫壻，願身成石立道傍。
人傳其下多風雨，天地默與之低昂。
靈犀一點磨不盡，歷歲既遠名獨香。
因思萬物皆歸寓，獨許頑質加冠裳。
刻形肖貌此何態，儼然如在端而莊。
惜哉愚俗竟莫儗，翁媼同處天一方。
嗚呼翁媼計雖得，胡不爲柱支明堂。
示法果院僧則
作者：張侃
朝代：宋

山深雲卧冷，結屋在山椒。
我意如雲懶，隨緣聽海潮。
示韋中實六首·其一
作者：張侃
朝代：宋

鶴隠乍來時，年方三十七。
忽忽十七年，終始如一日。
卜居在邑西，近我讀書室。
閒來劇笑談，友情似膠漆。
筆端備六體，紙上春蛇逸。
兩鬢吹秋絲，吟詩紀經歷。
示韋中實六首·其三
作者：張侃
朝代：宋

我與鶴隠交，一紀又踰五。
燕飛知春秋，雞鳴便風雨。
惟君勝蘇端，許我似杜甫。
忘情更忘言，握手見肺腑。
君或醉時歌，不問歌差誤。
醒後頗快人，續續寫詩句。
示韋中實六首·其二
作者：張侃
朝代：宋

去年金臺歸，今年三十六。
守拙伴林鳩，折箭存飛鵠。
小園接屋東，有堂依水綠。
浮雲前山來，蕭放忘拘束。
雲已久無心，細看猶未足。
起來一杯酒，從此覓歸宿。
示韋中實六首·其五
作者：張侃
朝代：宋

一春隨意行，濟勝欣有遇。
不愁風薄人，但愁雨深阻。
亂山煙中藏，勃姑聲轉嗉。
春無三日晴，前人句已寓。
惜許好花枝，爛熳少人顧。
君久不在家，花思依柳絮。
示韋中實六首·其六
作者：張侃
朝代：宋

微官當力勤，後月已戒路。
思君且話言，處處放閒步。
花前借鶑吟，卷中笑魚蠹。
民家老樹根，小憩覓幽趣。
更後四十年，同君尋舊寓。
斯事姑置之，尺書寄飛羽。
示韋中實六首·其四
作者：張侃
朝代：宋

向來未服役，君室日清閒。
侵曉披衣見，中宵曳杖還。
溪梅粲玉萼，幾度開笑顔。
邇來君累重，旬月旅長安。
葛屨蹋塵沙，春在湖山間。
忙裏買小艇，何妨卧看山。
示高愷叔
作者：張侃
朝代：宋

天秋桂子香，我舟從西來。
愛君丰度好，面上無塵埃。
相逢各草草，未暇開情抱。
贈君以一言，功名薄穹昊。
新春雪初晴，記水三四程。
徘徊梅花樹，邀我了詩情。
禹廟
作者：張侃
朝代：宋

當時計水功，直爲萬世利。
梅梁破浪歸，底事成兒戯。
秀州城外
作者：張侃
朝代：宋

月色明于晝，閒登百步橋。
天低雲宿野，地遠水通潮。
吹笛回賓鴈，彎弓絆落鵰。
年來無片善，所得是風標。
秋夜
作者：張侃
朝代：宋

秋深氣轉清，夜閒更正永。
庭前菊半花，天外雲收景。
試呼麴生來，綠色照瓦皿。
悠然兩相忘，何必問形影。
秋後一日書所見者
作者：張侃
朝代：宋

秋深山轉清，雨定水自綠。
庭前牽牛花，粲粲悅人目。
居官已年餘，竟日書吏牘。
因閒窺化工，景象不一足。
促織汝何爲，懶婦絲斷續。
夜長清未眠，題詩燒短燭。
秋後積雨起水曾舜卿朱秀文有詩用韻作俳諧體田家苦三疊·其一
作者：張侃
朝代：宋

秋雨霖淫數日間，耳邊未聽雨聲閒。
傳聞農子愁無寐，心願烏雲且入山。
秋後積雨起水曾舜卿朱秀文有詩用韻作俳諧體田家苦三疊·其三
作者：張侃
朝代：宋

積雨因風驟作寒，又吹濁水浸牛欄。
須知此去盤中飯，一似鮎魚上竹難。
秋後積雨起水曾舜卿朱秀文有詩用韻作俳諧體田家苦三疊·其二
作者：張侃
朝代：宋

戽水乾忙衣袂凉，旋炊濕稻當家常。
連年成熟今年水，誰信微陰能奪陽。
秋日閒居十首·其一
作者：張侃
朝代：宋

歸來清凈居，懶蹋紅紫陌。
有堂新翼然，遠景疑界畫。
暑氣礙秋容，似覺眼界窄。
墨雲吹雨絲，頃刻入地尺。
水勢沄沄來，岸流已拍拍。
老楊溼根翠，穉菱汙花白。
東港與西塍，了不見舊迹。
陰陽反掌間，底事作災阨。
秋日閒居十首·其一〇
作者：張侃
朝代：宋

小園雖偪仄，堂成春告殘。
羣山當目前，翠色煙中繁。
隔隄多垂楊，紛紛風前翻。
畦夫爲予言，宜插秋牡丹。
既無傾城艷，亦可酒筵看。
根株雖脆弱，千葉攢中單。
夕陽媚晴水，紅濕回輕瀾。
休從殷七七，染法成欺暪。
秋日閒居十首·其七
作者：張侃
朝代：宋

人情易愛憎，品花語最嚴。
遮護富貴花，排日掛牙籤。
驕態不自持，霏微花上霑。
虛名竟何益，餘事付寶奩。
花開有遲速，稟氣等洪纖。
到眼俱可翫，何曾形棄嫌。
幽幽牽牛開，碧色照疎欄。
勿云此花陋，所取緣傷廉。
秋日閒居十首·其三
作者：張侃
朝代：宋

我志甘鋤園，汲水敢言倦。
擬種百尺松，終宵風雨戰。
土脈分瘠肥，秉性有後先。
蔚然三寸長，荆棘從旁罥。
待得成清陰，方爲世人羨。
畫手知姓誰，拂拭好東絹。
寫此歲寒姿，爽氣滿庭院。
不記少小時，插株泥樣賤。
秋日閒居十首·其九
作者：張侃
朝代：宋

蘭以深而香，避世非吾忍。
移根植堂下，遂使世人囅。
誰知秋華拆，未許流聲盡。
即之色漸溫，佩之芳愈敏。
因觀太古音，試理幽蘭引。
幽蘭本香草，名隨四時泯。
奈何楚子孫，些只徒自窘。
一枝三四葉，與人作標準。
秋日閒居十首·其二
作者：張侃
朝代：宋

名花逢深春，各自逞嬌怪。
薔薇繞籬根，園丁采去賣。
瑣細不知名，結束擔頭挂。
細細隨輕風，時時與破壞。
詩人浪自吟，放言竟成躗。
紅紫一夕空，又見韶華邁。
亭亭珊瑚枝，懶入名花派。
每見天秋凉，依竹堪入畫。
秋日閒居十首·其五
作者：張侃
朝代：宋

西關近邑郛，閒地素來廣。
規度三五弓，栽花屹相向。
第一覓竹本，宗生要易暀。
晚色翠四圍，依約見秋嶂。
老雞先司晨，除柵試一放。
峨冠汙枯草，鮮明莫能狀。
厨人出新巧，收勳到盆盎。
持送文園翁，小字書佳况。
秋日閒居十首·其八
作者：張侃
朝代：宋

迎秋花事稀，蝶翅依沙晚。
籬落繞紅園，暗遣佳名損。
立名豈願醜，一定不容返。
寧避市塵喧，甘作山林遯。
柔枝綴鳳兒，欄外成錦幰。
婉婉風味殊，苒苒煙光遠。
治世鳳朝陽，吾道何須偃。
毋學接輿狂，終日空思忖。
秋日閒居十首·其六
作者：張侃
朝代：宋

江南多澤國，別派亦成湖。
渺渺明佳景，紛紛展畫圖。
層穹邈無際，浮翠前峰孤。
欲喚扁舟去，筆牀茶竈俱。
東邊嶼深幽，穉蘆不記株。
花輕相上下，隨風掠酒盂。
湖中開一鏡，中有雙野鳬。
可憐知者少，此趣未嘗無。
秋日閒居十首·其四
作者：張侃
朝代：宋

秋崖一段清，秋水暗生池。
眼力所盡處，不特宋玉悲。
化工爾許巧，閒花糝枯枝。
凉生細細吐，月緩重重垂。
但恨古之人，未能鑄好辭。
從叟悲秋語，如石不可移。
獨愛白樂天，酌酒細吟詩。
漸喜無人聽，格外只自知。
秋色
作者：張侃
朝代：宋

野闊因秋見，山高入霧微。
曉看天色暝，午更宿陰圍。
有地堪容隠，無言且息機。
爲知閒處好，不是厭輕肥。
秋葉二絕·其一
作者：張侃
朝代：宋

繞窗山水富清妍，古木陰中隠亂蟬。
一葉迎秋無盡日，勾萌還復待明年。
秋葉二絕·其二
作者：張侃
朝代：宋

花木榮枯又一年，誰知生意妙難傳。
君看亭側數株柳，幾度風前吹細綿。
秋蟲篇
作者：張侃
朝代：宋

縣樓漏鼓聲逄逄，秋深夜永睡未濃。
窗前秋色已可掬，枕畔秋凉能暗通。
偶思向來所歷事，記一忘十馬牛風。
醒然如寤或省起，四壁不耐吟秋蛩。
秋蛩賦命抑何小，聲則甚大凄而雄。
艱難七月陳王業，警戒再四由姬公。
如何秋蛩蒙好語，意謂有漸將成終。
初非卒然來徑去，有如疾風轉孤蓬。
入我牀下聲更切，恐我佐邑務纖洪。
情知官府印窠大，不信民間機杼空。
就中懶婦絲未理，狂謳野舞廢女紅。
競言秋蛩非促織，自是合歡人不識。
綠牙作籠金作柵，萬錢爭買成戲劇。
撫枕三歎忽成詩，秋蛩秋蛩竟何爲。
汝喙從此箝，汝聲從此辭。
不平之鳴汝何預，宵爾之織汝無衣。
自形自色雖天付，我欲睡矣汝且住。
秋魚眼
作者：張侃
朝代：宋

江湖毓羣魚，水大隨所揀。
奈何世上人，尋到秋魚眼。
種松添竹口占二絕·其一
作者：張侃
朝代：宋

添竹栽松眼界寬，四時長使翠光團。
參天會見充梁棟，礙月休令作釣竿。
種松添竹口占二絕·其二
作者：張侃
朝代：宋

種得成時我已歸，明年此際弄秋暉。
丁寧園叟頻澆灌，要見元功無盡機。
穀日·其一
作者：張侃
朝代：宋

姬旦陳王業，農官報歲功。
新晴春滿野，宿霧曉披空。
賣卜煩鄰叟，知時訪老翁。
更須圖夕雨，土脈盡豐融。
穀日·其二
作者：張侃
朝代：宋

欲識田家趣，清溪曲抱村。
齊民當日術，學稼古人言。
瑞實歸千室，餘功到小園。
元機亭育際，始見道尤尊。
積雨嘆
作者：張侃
朝代：宋

去年南蘭陵，官河無流澌。
陰雲久不見，萬里行炎曦。
太守爲民禱，百拜躬愈祗。
忽然動凉飈，驟雨肆奔馳。
旱苗有生意，下民免寒饑。
感格在俄頃，嗟人自不爲。
頌語我欲作，垂世同曹規。
深恐旁觀者，憑藉立是非。
反謂地勢隆，水散及四支。
縱使雨入尺，立待只片時。
今年芒種後，有雨細如絲。
農家買五兆，寸波成漣漪。
我耳曾聽得，把筆紀小詩。
又傳練湖圯，澒洞南北迷。
浸淫到旁邑，原隰不分畸。
秋中月色皎，老晴頗相宜。
深谷傳地籟，喬松難扶持。
滂流盡三日，處處同一辭。
化工有至理，淺眼休蠡窺。
蝝蝝可憐生，短衣到鳬茈。
冬寒與夏暑，平日何怨咨。
一旦示災咎，反己深思惟。
退寸望求尺，龠合規微貲。
豐艱非逆料，人情恣生疑。
既忻堆如櫛，復話禾無䅗。
遂致陰陽轉，未免水旱移。
固窮不羨富，求足翻成虧。
不知尼父言，三年積銖錙。
一稃與二米，猶勝糠覈肥。
農家多守分，富家當坦夷。
積雨後農人戽水曉夕車聲不已
作者：張侃
朝代：宋

萬頃早禾迎秀色，一天畏日耀炎光。
滿倉陳腐將何用，細聽車聲恨最長。
立冬後述情
作者：張侃
朝代：宋

山城並水寒較早，鴛瓦新霜寫花草。
五朝三朝風蕭蕭，九日十日雲飄飄。
秋將歸去冬又至，寒色不遮萬山翠。
小窗倚徙片時間，有美人兮隔江水。
簡曾舜卿
作者：張侃
朝代：宋

三十五日不見君，今番寵訪又三旬。
喜君風度勝似舊，未暇取酒細論文。
西關之西蔣灣北，隨分各有數間屋。
只待梅花摘索開，共君清賞意自足。
紀程十絕·其一
作者：張侃
朝代：宋

半夜燃萁車堰歸，縣街燈火已稀微。
路人莫笑奔波甚，領略江山暫解圍。
紀程十絕·其一〇
作者：張侃
朝代：宋

冬晴全未見梅花，籬角黄花尚綴葩。
賸喜交情真耐事，風流不到五侯家。
紀程十絕·其七
作者：張侃
朝代：宋

秋晚曾來十日過，滿田稗子綠成窠。
年荒只待州家榜，分數攙多喜若何。
紀程十絕·其三
作者：張侃
朝代：宋

宿霧漫山寒未開，老僧笑我四番來。
功名遷轉都如此，頗羨幽人隠磵隈。
紀程十絕·其九
作者：張侃
朝代：宋

敲開野店旋吹燈，舊酒重溫醆易冰。
十五年來隨分過，任人呼作在家僧。
紀程十絕·其二
作者：張侃
朝代：宋

旋呼篷艇到新橋，日影隨寒上柳梢。
烏帽䊶裙真野服，又乘山轎過山腰。
紀程十絕·其五
作者：張侃
朝代：宋

貧民逐利可憐生，水附泥乾鹵漸成。
多得鹵成求淺利，問天乞取一冬晴。
紀程十絕·其八
作者：張侃
朝代：宋

星移山轉度寒沙，到得塍頭鼓二撾。
忽憶昔年斗門渡，風翻浪葉艣欹斜。
紀程十絕·其六
作者：張侃
朝代：宋

沿湖水淺灘勢斜，小兒并灘運魚叉。
風力如銛雙股冷，青帘側邊是儂家。
紀程十絕·其四
作者：張侃
朝代：宋

百漏船東竹似椽，一杯茗粥說癡禪。
恰如二月烏㨫角，村北村南童稚顛。
紅塔
作者：張侃
朝代：宋

出門看青山，天際晴雲合。
虬松植長塗，亭亭兩紅塔。
誰知百年後，竟坐市塵雜。
老僧隨世機，電眸閲伏臘。
流水洗不盡，就下汙流納。
北窗稍幽虛，清風滿眠榻。
紅梅
作者：張侃
朝代：宋

天然標致出羣品，綠葉青枝說太狂。
卯酒醺酣紅玉軟，春風觸撥瑞龍香。
清臞尚餘山澤相，淡薄强隨時世粧。
更道北人初不識，杏花應不敢承當。
纂風浦
作者：張侃
朝代：宋

短茅黄瓦排門戶，祖父從來在此住。
不思城市好風光，只要秋成有分數。
年年借本事荒田，探前望後庶有補。
海門相近潮吐吞，不似今番難撐拄。
夏初幼婦生小孫，嚶咿作聲求飼乳。
婦饑苦語出肝腸，摇頭怕說纂風浦。
羣牛浴小港
作者：張侃
朝代：宋

羣牛見水身半濕，水淺泥深踝全入。
摇頭擺尾緩緩游，羣牛相呼卒未休。
牧童在旁短鞭指，童既無言牛漸邇。
人牛兩忘日自長，水茫茫兮禾蒼蒼。
聞方孚若寺丞訃二首·其一
作者：張侃
朝代：宋

清時補外駕朱轓，德政碑成達帝閽。
都把功名垂竹帛，盡留官職付兒孫。
生前花藥千株在，身後詞章幾卷存。
履道宅邊雲黯黯，知誰挂劍酹清尊。
聞方孚若寺丞訃二首·其二
作者：張侃
朝代：宋

憶昨家君出帥時，惟公英氣少人知。
要除五事心常在，費盡千言氣不卑。
渺渺淮波紛櫂檝，晶晶霜日照旌旗。
論功未盡還知否，應有名賢爲立碑。
聞鵲
作者：張侃
朝代：宋

舉頭聞鵲心偏喜，的是庭闈初寄書。
報語加餐眠穩外，只留清白替菑畬。
自白馬湖穿夏蓋湖至後郭塘岸
作者：張侃
朝代：宋

連日天晴雲送雨，羣山環繞翠相聚。
湖心波起小玉山，映带不多添媚嫵。
十年江湖寄此身，每到佳處喜生津。
豈知築隄限海水，底事毀泐築更頻。
君知此理休更說，只緣今日人心別。
舜廟在龍山右
作者：張侃
朝代：宋

水來江尾難分燕，山到崖頭合號龍。
見得人心尊萬乘，片帆飛過亦朝東。
芍藥
作者：張侃
朝代：宋

春意垂垂盡，名花續續開。
誰知傾國色，元未著香埃。
曾向蕪城見，還驚茗水來。
貪看詩律細，忘覆掌中杯。
花事
作者：張侃
朝代：宋

立春踰十日，猶未見芳菲。
雲葉垂垂滿，簷絲緩緩飛。
池魚寒未上，林鴈暖方歸。
因靜無思慮，由人論瘠肥。
花珠二絕·其一
作者：張侃
朝代：宋

雨細成珠琲，紛紛入綠花。
綠花無不濕，傾處又成波。
花珠二絕·其二
作者：張侃
朝代：宋

堦遠滴成聲，荷深圓又碎。
風動水銀收，亭亭開翡翠。
范園
作者：張侃
朝代：宋

隠之立異酌貪泉，直使吾名四海傳。
得似范公全雅志，只將清白遺時賢。
蓴二絕·其一
作者：張侃
朝代：宋

春深買得一絲蓴，絕勝農家碧澗芹。
却笑吾宗深有托，自憐野鶴在雞羣。
蓴二絕·其二
作者：張侃
朝代：宋

達人胸次與天寬，到處浮家得細看。
滿盌蓴絲浮碧色，不妨邀客話儒酸。
薄薄酒三首·其一
作者：張侃
朝代：宋

薄薄酒，解愁顔。
醜醜婦，勝居鰥。
但有粗繒大布包裹了，爭羨危冠華服傴僂趨朝班。
就令真封定遠侯，何如生入玉門關。
蘇秦富貴却輸負郭二頃，管叔兄弟恨不茅屋三間。
張公厚葬保首領，嵇康養生誅市闤。
亡羊未易較臧穀，爭地適足誇觸蠻。
錦衣未暖沐猴敗，仙舟無耗鮑魚還。
狂謀正使鬼笑，薄命豈坐天慳。
不須乞鏡湖三百里，不須買蓮峰一半山。
窮達憂樂付與三萬六千日，但恐一生辛苦不若一生閒。
薄薄酒三首·其三
作者：張侃
朝代：宋

薄薄酒，無餘味。
醜醜婦，有餘妍。
君看行樂且隨分，不用美酒麗女驕目前。
紛紛萬事如雲過，塞翁祈福圖免禍。
屈指富貴能幾人，大笑書生守寒餓。
書生作計亦不癡，開尊對花吟好詩。
醜婦買魚赤脚煮，醉後狂歌發真趣。
薄薄酒三首·其二
作者：張侃
朝代：宋

薄薄酒，免厚味。
醜醜婦，得長年。
淵明飲酒聊小醉，醉後清風北窗眠。
季倫百萬買嬌麗，一朝禍至空棄捐。
因思達者得其趣，那用情愛汩心淵。
門栽五柳池種蓮，瓶無斗粟囊無錢。
浮雲富貴不須問，在世得失付自然。
君看曳玉垂金趨魏闕，何如躡舄散策吳羌邊。
君看奇珍異味食方丈，何如糲飯野蔌在目前。
古來知此亦自少，或出或處隨吾權。
入秋雨過暑光薄，桂子將綻添清妍。
抱甕獨醉有深樂，不用抽釵喚李娟。
薔薇三絕·其一
作者：張侃
朝代：宋

多謝東風巧剪裁，朱朱白白待春開。
偶因無事尋詩句，又見沿蹊錦繡堆。
薔薇三絕·其三
作者：張侃
朝代：宋

薔薇開盡知春晚，燕子閒來又日西。
却恨丹青描不得，旋將心事付深閨。
薔薇三絕·其二
作者：張侃
朝代：宋

雨回新綠方留潤，日映輕紅無盡嬌。
爲惜江南春事好，對香吹水入金焦。
蘇成之庚申歲相別甲申歲方會甬東·其一
作者：張侃
朝代：宋

憶與成之別，于今廿五年。
今朝復相見，話舊竹窗前。
蘇成之庚申歲相別甲申歲方會甬東·其二
作者：張侃
朝代：宋

世態頻頻換，君心炯炯明。
能言少時事，滿座便風生。
蘇李松石圖贊
作者：張侃
朝代：宋

東坡先生，錦繡心胸。
戲作怪石，一時告功。
當其落筆，雨霈風從。
齊安赤壁，惠州鶴峰。
十年飽覽，孰可攖鋒。
溫潤枯淡，變態不同。
一卷之石，作倚盤松。
龍眠居士，孰覊其蹤。
一瞬八表，如鶴在空。
東坡頌美，佳名日穹。
明窗展觀，松古石窿。
天下之寶，豈間窮通。
東坡之節，龍眠之隠。
一異出處，如琴加軫。
吁嗟二公，人中之龍。
百餘歲後，仰止英風。
我生後時，何以形容。
紀述惟贊，愧非揚雄。
蘇李河梁相別圖
作者：張侃
朝代：宋

古人重交情，初不分秦越。
詩句聯珠璣，中心瑩日月。
何人作此圖，筆墨已超絕。
因圖想當時，交情重于別。
君不見朔風漠漠沙草寒，子卿仗節歸漢班。
河梁執手不忍去，安得同飛無羽翰。
虛庭
作者：張侃
朝代：宋

虛庭幽閴日陰移，旋拂藤牀近小池。
雲自悠揚峰疊疊，風常和暖日漪漪。
青衫漫仕安愚分，白酒初篘滿屈巵。
竹外流螢三兩箇，微光猶足映書帷。
西村
作者：張侃
朝代：宋

籃輿軋軋過西村，小麥青青雨露恩。
山色無窮開遠近，民家守分度昕昏。
僧精持課歸林下，客自携尊醉竹根。
每日塵氛牽百念，要須結屋浸溪痕。
西溪湖
作者：張侃
朝代：宋

杭州西湖天下無，重樓複閣成畫圖。
中宵與客買舟去，千金間亦呼名姝。
自言此游有真樂，月明星稀飛林烏。
珍殽旨酒雜樽俎，水精之鱗盤橫鋪。
光陰鼎鼎暗中去，事業泯泯紙上拘。
蘇仙在郡情甚適，君復居山身頗臞。
英風既往不可作，蹤跡勝槩生荒蕪。
空留濃粧淡抹句，思士久泥反長吁。
金罍有溪名西湖，我來適當夏之初。
萬荷疊疊風捲翠，群山隠隠雲依梳。
岸頭有亭翼然立，明秀拱挹美且都。
名園花卉憶靈運，古洞深遠棲仙姑。
月當下弦遲開鏡，高燒銀燭行冰壺。
君不見水利及人居第一，爲壑勿學白圭術。
觀三賢石本墨妙
作者：張侃
朝代：宋

字既因人傳者多，人能累字又如何。
誰知異世三君子，字與名同保不磨。
觀梅用東坡先生山字州字兩絕句韻·其一
作者：張侃
朝代：宋

冬深水涸未潺潺，數萼梅依翠竹間。
待折歸來占清賞，不須移近小屏山。
觀梅用東坡先生山字州字兩絕句韻·其二
作者：張侃
朝代：宋

只怕花開眼界幽，香中一點絆人愁。
問渠偏向孤山好，時復飄香入帝州。
觀海
作者：張侃
朝代：宋

孔聖道不行，乘桴浮于海。
非子深寓言，誠欲警不逮。
我生遊江湖，舟汎聽自在。
有時月初生，滿天雲去靉。
今朝到海邊，潮遲立可待。
固知源脈長，下藏魚龍隊。
想見景晴明，間亦露光彩。
因爾觀自然，天地能主宰。
觀薌林堂帖
作者：張侃
朝代：宋

功名落落俟天時，險阻艱難定漢基。
老子掛冠從早歲，諸公頌德盡良規。
既知中夏馳清譽，合去薌林賦好詩。
事到百年方始定，晴窗細與拂烏絲。
記野人語
作者：張侃
朝代：宋

野人延我坐，古木陰四垂。
未語涕先集，昔盛今全衰。
我聞野人語，斯事古有之。
但要存心地，何須問墓師。
讀劉義門碑
作者：張侃
朝代：宋

深秋檢旱步田隄，天清日懶風緩吹。
行行不覺筋力倦，前山數鴈带斜飛。
老農指點前頭路，便是義門植碑處。
義門當日篤於親，十世同居無異語。
可憐年遠子孫微，頼有此碑名未虧。
子孫能守前人志，田雖一畝不忍離。
斂襟讀碑幾百字，重歎今人深有愧。
老農耕田莫深鋤，臺高要記義門居。
豚犬夜誦東坡贈王子直詩堅索次韻余率然成章可笑深不自量也
作者：張侃
朝代：宋

年來典盡鷫鸘裘，遠宦深慚馬少游。
痛哭恨無裨國論，偷安終不爲身謀。
誰憐饑虎空摇尾，却羨寒龜暗縮頭。
但得渭川千畝竹，也勝霜鬢取封侯。
象山住持僧于修求詩戲題五十六字
作者：張侃
朝代：宋

的知前聖定曾來，山脈深長景漸開。
霜幹都無新氣象，風幡不染舊塵埃。
漁樵雖過何嘗問，父老相傳莫浪猜。
慚愧修公堅有請，依前題作小天台。
象田老饋山茶用東坡先生韻奉寄
作者：張侃
朝代：宋

前時著脚清凈坊，山童殷勤進山茗。
半杯春雲滿晴空，午困瞢騰頓能醒。
山深有鳥聲清圓，俗名搗藥頗堪聽。
從來不起市朝想，定亦久知存所性。
何如搗茶伴老衲，疾病去盡竟歸正。
數株寒菊带秋清，一篆香烟留日永。
顧我服官走芳塵，心雖超悟力未猛。
氣猿意馬難同防，未免稍縱肆頑獷。
人言茶味怕齒知，日漸月漬遣胃冷。
不然除膩立奇勳，氣象森嚴費忠鯁。
建溪早芽細如鍼，來春喊聲徧山嶺。
銅模新製號鳳團，絳紗斜紉護龍餠。
竹窗拂拭金石堅，碾破霏霏光炯炯。
舊曾識此今罕見，山茗一旗生舜井。
冠裳不加貌自若，厥包斷不請僥倖。
須知老衲定中人，任柳生肘木生癭。
贈仁上人
作者：張侃
朝代：宋

塵事紛如掃，僧窗對竹開。
欲酬清靜債，一歲五番來。
贈別
作者：張侃
朝代：宋

野樹參差綠，山花零亂紅。
夕陽一樽酒，聊與故人同。
贈句容士人
作者：張侃
朝代：宋

山川清美天下稀，五瑞同時盍紀碑。
碑上只言人物盛，若言德政愧無之。
贉村望潮
作者：張侃
朝代：宋

沿江一曲水通村，潮拍平沙滿舊痕。
落日鎔金潮又漲，水天直接海山門。
趙紫芝詩卷
作者：張侃
朝代：宋

天樂無他好，精神盡在詩。
墓藏山色遠，語到水心知。
名極天還妬，身亡道自垂。
勿嫌官職小，君復鶴相隨。
足軒
作者：張侃
朝代：宋

人爵何須戀，翛然郭外居。
隨緣常二滿，散帙富三餘。
劖石梅花賦，堆庭柿葉書。
呼兒邀客至，反櫂或巾車。
軒亭
作者：張侃
朝代：宋

籃輿清曉過軒亭，軒外山圍未了青。
我意他年尋一壑，只因今日眼曾經。
近於小圃築堂名曰秀野隔河插木芙蕖舊有詩云
作者：張侃
朝代：宋

二十四番花信風，凝脂剪翠巧妝容。
誰言桃李芳春後，不似沿流錦繡中。
連日雨
作者：張侃
朝代：宋

夭桃倡杏羞蕋紅，東風未傳第二訊。
忽吹山頭雲擁墨，細聽簷牙雨成陣。
公堂閴寂春晝長，病夫兀坐湘竹牀。
童子添火深炷香，萬念不生兩相忘。
連日雨意未止
作者：張侃
朝代：宋

前日雨聲無一滴，官河不堪行小舟。
只因連夜雲送雨，軒窗處處留清幽。
人心不同分好惡，陰晴無準言妄吐。
杜陵曾賦貧交行，豈是今人不如古。
古人今人莫預愁，皇天念民耕西疇。
翻手覆手言俄頃，功過只須付毛穎。
遊石筍
作者：張侃
朝代：宋

偶成石筍遊，山色浸雲表。
兩輪天地闊，一覽江湖小。
渴飲金沙泉，饑餐翠松苗。
鄴公何許人，遥想好風標。
遊西湖
作者：張侃
朝代：宋

夜來雨足半篙水，西湖荷花紛錦綺。
扁舟載酒作清游，香入衣襟風緩起。
西湖之景天下無，萬句千言空滿紙。
山依華屋屋依山，湖光渺渺相回環。
因思古人比西子，又見今人比賢士。
東坡詩句脫塵凡，不比今人較形似。
今時亦自有詩人，毫端無窮契天理。
郊外
作者：張侃
朝代：宋

縣市已蕭疎，何况在西郊。
浮雲不成山，濁雨平淺坳。
紛紛占生殖，蓋頭一把茅。
釣魚尋竹枝，明火采松梢。
翻成水墨畫，極意竟難描。
移時反官舍，遊僧初解包。
潜思目所寓，肯把聲名拋。
試問耳聾許，終勝掉頭巢。
采蕺歌
作者：張侃
朝代：宋

采蕺采蕺蕺漸綠，蕺山昨夜雨霑足。
越女提籃入市中，論價不止金與玉。
開時花似蕎麥花，亦能蔓生走長蛇。
龍肝鳳髓久無味，却尋野蔌新矜誇。
聲名在世多相忌，最厭薰蕕同一器。
我歌采蕺非虛辭，采蕺歌中有深意。
野航池邊古梅二首·其一
作者：張侃
朝代：宋

池邊梅花種幾時，枝柯古怪苔紋圍。
可憐守分不入宜，開時却有天然姿。
因看冬夜月初上，景象森然最難狀。
梅枝寫影已清奇，不用畫師作圖障。
野航池邊古梅二首·其二
作者：張侃
朝代：宋

凡花雖艷艷在眼，梅花带清清入骨。
時人喜艷不喜清，綺言麗語寓輕忽。
池邊之梅格又高，霜月次第上林皋。
平生愛梅被梅惱，梅亦憐吾非年少。
金牛行
作者：張侃
朝代：宋

君不見晉陵縣北異事傳，夜氣將深纔出沒。
古來至寶默有數，精英之藏寧久鬰。
我閒試爲訪遺蹤，惜許邦人忘歲月。
不然上亦逼星躔，兩無相合歸芒芴。
當時奮身萬策湖，愛向東山穿香骨。
豈知服猛盡奔馳，潛地而馳真異物。
雨侵古蘚滿荒臺，虛名空在何有哉。
嗚呼金牛計已竭，胡不犠尊陳帝闕。
金臺中秋
作者：張侃
朝代：宋

桂子吹香清不眠，相逢還在翠屏邊。
一輪明月依人好，兩載中秋特地圓。
鑑湖別島二絕·其一
作者：張侃
朝代：宋

坡老當年乞鑑湖，君王未肯付珪符。
清名凜凜照人目，欲倩丹青成畫圖。
鑑湖別島二絕·其二
作者：張侃
朝代：宋

鑑湖別島對青山，山下菰蒲獵獵寒。
最是曉烟收未盡，舂鋤閒立景尤寬。
閒中憶曾舜卿知丞
作者：張侃
朝代：宋

官舍如舟近古河，隔河老木尚新峨。
森羅星象螢分度，經緯水紋魚擲梭。
月滿秋容隨處好，風含凉意向人多。
香蒲泉石供清翫，遥憶騷翁在澗阿。
閒意
作者：張侃
朝代：宋

秋來纔幾日，得雨洗暑氣。
庭前容人行，瑣細開野卉。
似覺氣象殊，鄙薄牡丹貴。
不是怨春風，政緣出處異。
柔得千年存，剛則片時易。
彈指秋又深，靜處覷萬彙。
胡床倚竹根，清入詩人胃。
好風緩緩來，側耳聽絡緯。
陳家渡至上乘院
作者：張侃
朝代：宋

山田疊疊之字轉，穉麥森森雲樣生。
輸與農家生計定，纔逢楊柳便清明。
陶夢得弼袖詩見訪用元韻
作者：張侃
朝代：宋

大雅不作詩格變，只今知誰傳妙手。
既愛虛飄狀風雲，又愛雕鎪桮杞柳。
半生于此寓吾身，曉吟夕鍛苦用心。
可憐汩汩逐外物，未免漸漸虧天真。
我今久已乾面唾，閉門政要深自坐。
春來織柳鶑弄聲，秋至凋葉蛩相和。
牀頭一卷古人詩，疾讀緩讀莫相疑。
君不見口耳之學求宗派，不問血脈在不在。
隠者
作者：張侃
朝代：宋

山蹊通綫道，舊有隠人居。
生計多藏芋，秋盤近薦魚。
簷牙松得壽，籬角草堪鋤。
只欲逢熙運，誰能更上書。
雨
作者：張侃
朝代：宋

一片雲飛雨趁來，常年此候捷如雷。
滿天盡黑都吹散，俄頃還明又復回。
準擬却無真失望，等閒易有竟難猜。
化工若念農辛苦，早賜傾盆亦快哉。
雨
作者：張侃
朝代：宋

今日天欲雨，農家名分龍。
雨意或羞澀，霑潤限西東。
入夏雨已多，頗覺支體慵。
輕煙苒苒綠，夕照微微紅。
不奈勃姑語，呼雨雲滿空。
乍晴絲捲軸，復闇花無蹤。
良辰偶孤負，土脈方豐融。
屈指是新秋，細聽鄰杵舂。
雨
作者：張侃
朝代：宋

傍海風先冷，殘秋雨漸疎。
柳凋閒摶黍，水凈見舂鋤。
游客惟筇竹，民家半草居。
近時潮候訊，玉筯當園蔬。
雨中
作者：張侃
朝代：宋

寒山草木疎，蒼翠因雨濕。
日暮來不來，前溪借蓑笠。
雨中
作者：張侃
朝代：宋

風清園蝶粉猶輕，雨冷吳蠶繭未成。
盡說溪村年事好，又添漁子笑浮生。
雨後
作者：張侃
朝代：宋

雨後秋容穉，雲游日色微。
遠山依舊瘦，汙水已新肥。
燕子稀疎舞，螢光冷淡飛。
官閒清到骨，無是亦無非。
雨後生凉絡緯聲清可愛
作者：張侃
朝代：宋

玄蟬聲清入吾耳，暑氣駸駸猶未已。
殘花挺挺留鹿葱，嬌態娉娉是荷婢。
偶然一雨雲紉裳，池邊雨過風送凉。
小蟲深集楊柳影，一段笙歌清更長。
雪中獨步家園
作者：張侃
朝代：宋

北風掠地盡無塵，惜許林園未有春。
小試囊中餐玉法，誰爲天外散花人。
雪後
作者：張侃
朝代：宋

連朝風雪滿空來，喜得新晴萬象回。
甚欲出門尋野興，梅花多是旁春開。
雪霽
作者：張侃
朝代：宋

微雪寒侵煖，新晴風掃氛。
天公念穡事，秋稼定如雲。
雪飛不已戲作長歌
作者：張侃
朝代：宋

清溪怒號多北風，乞水來自河伯宮。
多應飛雨作寒色，呼吸雲氣鞭癡龍。
冬深萬木凍欲折，那有卉藥成纖洪。
造化小兒一餉戲，鎪瓊鏤玉何其工。
庭前婆娑萬花舞，春意已徧翡翠叢。
可憐世情多冷眼，怨咨竟欲訟天工。
了知妙處不用力，豈爲汝輩眼目供。
明朝晴烏耀燭龍，向之幻景須臾空。
題剡溪圖
作者：張侃
朝代：宋

欲識詩清處，須來天盡頭。
可人一溪雪，催我上扁舟。
題司馬才叔詩後
作者：張侃
朝代：宋

司馬才名世所賢，銀鈎珠唾尚依然。
塵埃試看蛛絲壁，倒指於今六十年。
題懷謝驛
作者：張侃
朝代：宋

謝公洗屐水平池，笑傲東山望一時。
究竟後人能尚友，驛名懷謝著深思。
題旌教院僧房雲舫又名百漏船三首·其一
作者：張侃
朝代：宋

山僧成歲枕雲根，豈是無心直漫云。
更闢短窗臨澗水，自題雲舫見殷勤。
題旌教院僧房雲舫又名百漏船三首·其三
作者：張侃
朝代：宋

既名雲舫知歸宿，何用多言惹是非。
水到渠成添百漏，可憐未解箭真機。
題旌教院僧房雲舫又名百漏船三首·其二
作者：張侃
朝代：宋

雲片東西自在飛，偶然連綴又成衣。
商量做雨竟何事，刻畫奇峰便忘歸。
題李伯時馬
作者：張侃
朝代：宋

近代李伯時，能畫天廄馬。
畫本出心匠，不在韓幹下。
真骨獨當御，汗血沫凝赭。
爲渠生光輝，神妙非力假。
平日熟意態，繪事頗閒暇。
誰知贋易真，萬馬悉喑啞。
色带碧雲騢，和鸞亦雅雅。
一筆竟不予，此意識者寡。
題睡布袋
作者：張侃
朝代：宋

佛身廣大遍虛空，收拾歸來一衲中。
走入睡鄉推未覺，只緣認得主人翁。
題禪鄉院壁間墨梅
作者：張侃
朝代：宋

昔年曾作梅花夢，夢回衣上寒香重。
矮窗偶見一枝開，早是江南春意動。
凡花不似梅之清，精神骨相由天成。
屢從畫手細傳本，但知刻畫非寫生。
官塘荒寺門斜掩，歲久廊欹風雨颭。
不須晴雪明千堆，賸喜墨痕留數點。
題等慈寺後經略潘德鄜舊居三絕·其一
作者：張侃
朝代：宋

父兄師友俱鳴世，培養都緣歲月深。
忍得清貧忘寵辱，至今聲譽藹儒林。
題等慈寺後經略潘德鄜舊居三絕·其三
作者：張侃
朝代：宋

古來名士都如此，後世虛浮類鄙之。
頼有晦翁高著眼，青青鉅竹蔭簷楣。
題等慈寺後經略潘德鄜舊居三絕·其二
作者：張侃
朝代：宋

中書當日冠天下，半世浮萍無定居。
却是子孫能力守，結茅隨分並精廬。
題蕭照漁樵對語圖
作者：張侃
朝代：宋

世人大半愛漁樵，不道漁樵心志凋。
漫釣溪魚臨月夕，每沽村酒怕霜朝。
檀欒男女衣藍縷，澹泊生涯舟蕩摇。
偷得片時相對語，從頭至尾盡無聊。
題鎮廳西軒
作者：張侃
朝代：宋

焚香覺心清，觀書消日永。
門前剝啄稀，且喜官職冷。
題雁山行紀
作者：張侃
朝代：宋

當年雁來游，少憩存夜氣。
自從開此奇，便有草鞵費。
題鼠狼捕雀圖
作者：張侃
朝代：宋

三雀相逐枯竹低，鼠狼睥睨雀高飛。
可憐一雀翎翅短，天寒日暮充爾饑。
充作饑腸僅一飽，雀雀悲鳴猶未了。
至今不敢眎枯竹，揀得寒林深處宿。
食圓用建昌使君叔父韻
作者：張侃
朝代：宋

荆楚遺風在，瑣碎陳佳筵。
猶憶總丱時，兀坐空自憐。
老妻劑秫粉，夜永燈花偏。
瀲盌蔗漿穠，晴雲繞目前。
翻匙玉比潔，膠齒珠相駢。
我髮日種種，流光自年年。
門無送酒人，誰能中聖賢。
因試囊中術，妙處有機權。
由來寓于手，不在刀削圓。
汎觀天地間，幾者物之先。
大阮精詩學，詠物巧回旋。
虛名付儻來，默守終日乾。
吳生泥於方，所見何拘攣。
三復叔兮什，華池水潤咽。
鳳鳴洞祈雨三絕·其一
作者：張侃
朝代：宋

山蹊屈曲費躋攀，來謁仙姑氣貌閒。
曾與人間祈得雨，姓名從此徹天顔。
鳳鳴洞祈雨三絕·其三
作者：張侃
朝代：宋

六月官河已斷流，農家無水蔭田疇。
我來欲問姑求雨，要勝常年望有秋。
鳳鳴洞祈雨三絕·其二
作者：張侃
朝代：宋

洞口流泉清徹骨，崖頭瀑布冷侵人。
隔凡不許纖塵入，誰識中潜縱壑鱗。
黄木香
作者：張侃
朝代：宋

名花愛向春深月，幻作人間黄玉花。
裛露承風嬌不盡，好將逸語爲渠誇。
黄龍洞
作者：張侃
朝代：宋

傳道黄龍穴，深藏不測淵。
翠藤依壽木，石壁隔塵緣。
恐有神仙分，來觀古洞天。
善權知不遠，雙鶴舞胎仙。
黑雲行
作者：張侃
朝代：宋

山頭墨雲未肯歸，牐邊積水正漣漪。
去年苦旱望甘雨，今年久陰藏晴曦。
天心人意默相契，雨多不止尺入地。
訟風擬學韓退之，深恨綠牋無好辭。
龜子匯
作者：張侃
朝代：宋

暝入荒山近十里，茅屋人家隔溪水。
青燈一夜不成眠，明日長征又如此。
丁未歲春過西湖寶藏寺作
作者：張元幹
朝代：宋

湖垠取微徑，窈窕松門深。
中有古佛屋，閴無人足音。
春雲带飛雨，冷色來蒼岑。
孰知戎馬盛，但見藤蘿陰。
平生雲卧想，正欲幽夢尋。
不減避世士，契此太古心。
七月三日雨不止後一日作
作者：張元幹
朝代：宋

暝色復已夕，雨聲全未疏。
掩關頗嗜卧，篝燈空照書。
點滴聞瓦溝，决溜鳴階渠。
試作華屋想，未減嚴城居。
大江洶波浪，曠野風號呼。
那知三家村，有此一腐儒。
是身在宇宙，何適非蘧廬。
陵谷儻遷變，樓觀皆空虛。
安心無秘法，絕念忘畏途。
生死尚可處，此境固有餘。
上平江陳侍郎十絕·其一
作者：張元幹
朝代：宋

了堂先生古遺直，貶剝私史專尊堯。
二蔡懷姦首排擊，始終大節不同朝。
上平江陳侍郎十絕·其一〇
作者：張元幹
朝代：宋

傷心頃拜公床下，一氣飄零餘幾人。
七十衰翁誰信及，話言端欲廣書紳。
上平江陳侍郎十絕·其七
作者：張元幹
朝代：宋

功名啐啄與時同，譬似青天白日中。
不覺片雲隨雨雹，適從何處運神通。
上平江陳侍郎十絕·其三
作者：張元幹
朝代：宋

前賢一節皆名世，此道終身公獨行。
每見遺編須掩泣，晚生期不負先生。
上平江陳侍郎十絕·其九
作者：張元幹
朝代：宋

先生許可能尊祖，詞采今存幹蠱身。
碑版燦然垂世譽，要知忠肅有門人。
上平江陳侍郎十絕·其二
作者：張元幹
朝代：宋

灼見禍機寧有死，剖心立敵肯忘言。
向來逆料無遺恨，徹底孤忠抱至寃。
上平江陳侍郎十絕·其五
作者：張元幹
朝代：宋

酒酣怒髮上衝冠，四十年前廬阜南。
杖履周旋痛開警，爲言小子頗嘗參。
上平江陳侍郎十絕·其八
作者：張元幹
朝代：宋

常佩了堂一則語，睢陽舉似劉潞州。
大期不復見丙午，二老信然成古丘。
上平江陳侍郎十絕·其六
作者：張元幹
朝代：宋

英靈精爽平生話，尚記先生苜蓿槃。
仙去星辰終不滅，至今夢想骨毛寒。
上平江陳侍郎十絕·其四
作者：張元幹
朝代：宋

南荒百謫愈不屈，便道忽聞天遣來。
峨帽焚香姑拱立，果無片楮可成災。
上張丞相十首·其一
作者：張元幹
朝代：宋

閩粵諸侯地，春風盡去思。
三年歌德政，萬戶繪生祠。
位極聊方伯，謀深必帝師。
待公安社稷，四海被恩私。
上張丞相十首·其一〇
作者：張元幹
朝代：宋

簪紱久已棄，行裝今甚疲。
買山如畧辦，畢娶更奚爲。
小築開三徑，躬耕趁一犁。
賴公霖雨手，忍賦語離詩。
上張丞相十首·其七
作者：張元幹
朝代：宋

衮繡春秋富，旂常事業新。
三遷推孟母，一德表商臣。
任重能知止，功成合保身。
儻容陪几杖，同訪赤松人。
上張丞相十首·其三
作者：張元幹
朝代：宋

活國勳奇甚，平戎志未衰。
肯從時論屈，自許世人知。
豹尾遥臨鎮，蟬冠暫祝釐。
天將擒頡利，露布捨公誰。
上張丞相十首·其九
作者：張元幹
朝代：宋

罪放丙午末，歸來辛亥初。
不談天下事，猶誦古人書。
利病明諸掌，危疑儆後車。
他時果無悔，載籍定欺予。
上張丞相十首·其二
作者：張元幹
朝代：宋

廣漢家山遠，臨川道路旁。
安輿懷故壘，同氣聽甘棠。
雪後風煙潤，春歸草木香。
丹心馳魏闕，夢想萬年觴。
上張丞相十首·其五
作者：張元幹
朝代：宋

蠢爾天驕子，中原禍太深。
野心殊叵測，內地任頻侵。
日昃那常晦，陽生自剝陰。
德光非不僭，終識殺狐林。
上張丞相十首·其八
作者：張元幹
朝代：宋

賤子居閭里，明公總帥權。
姓名誰比數，禮遇每周旋。
老去無三窟，閑中有二天。
知音何日報，願見中興年。
上張丞相十首·其六
作者：張元幹
朝代：宋

國士多孤憤，君侯特長雄。
玉墀曾復辟，鐵券會論功。
宇宙尊文物，華夷界土風。
力扶炎運正，此意合蒼穹。
上張丞相十首·其四
作者：張元幹
朝代：宋

百六古今有，兩宮開闢無。
興師誠刷耻，奮袂競捐軀。
必挾三靈助，能令萬國孚。
九宮驅六甲，何患五單于。
上西平·金人捧露盤
作者：張元幹
朝代：宋

臥扁舟，聞寒雨，數佳期。又還是、輕誤仙姿。小樓夢冷，覺來應恨我歸遲。鬢雲松處，枕檀斜、露泣花枝。名利空縈繫，添憔悴，謾孤恓。得見了、說與教知。偎香倚暖，夜爐圍定酒溫時。任他飛雪灑江天，莫下層梯。
丙午春京城圍解口號
作者：張元幹
朝代：宋

戎馬來何速，春壕綠自深。
要知龍虎踞，不受犬羊侵。
九廟安全日，三軍死守心。
儻爲襄漢幸，按堵見於今。
乙卯秋奉送王周士龍閣自貶所歸鼎州太夫人侍下
作者：張元幹
朝代：宋

語離三秋風，念子萬里客。
我獨憂患餘，幾爲死生隔。
相逢忽眼明，照影俱頭白。
蘭若清夜長，連床話疇昔。
如何功名心，一旦乃冰釋。
賣藥真徉狂，穿雲忘遷謫。
不然蔬笋腸，寧無瘴烟色。
良由火棗成，內景充尺宅。
下視陋九州，槐安等稱國。
絕憐蠻觸爭，亦復弄兵革。
亂來更多事，老去覺世窄。
歸歟桃花源，斑衣作兒劇。
此樂人所稀，今我那能得。
他時南山南，寄書北山北。
九月一日與王季夷酌別爲賦十六韻
作者：張元幹
朝代：宋

黄鵠摶秋風，一舉輒萬里。
飛鳴蓬蒿間，燕雀徒爲爾。
王郎志凌雲，英妙良可喜。
片言隻字奇，採掇殊未已。
樂從長者遊，論事亦亹亹。
知我中原時，早與大門齒。
流落天南端，相過不相鄙。
乃翁四男兒，君蓋處其季。
家世賢弟兄，自立要如是。
古學儻有成，終身保無愧。
陋哉斗筲人，惟見目前利。
茲焉入三吳，索詩餞行李。
何補僕馬饑，聊復慰深意。
可同洪喬書，盡付浙江水。
今夕燈燭凉，便當茱菊醉。
畏途重語離，瓶卧莫遽起。
亂後
作者：張元幹
朝代：宋

亂後今誰在，年來事可傷。
雲深懷故里，春老尚他鄉。
寧復論秦過，終當作楚狂。
維舟短籬下，聊學捕魚郎。
代上張丞相生朝四首·其一
作者：張元幹
朝代：宋

上相生坤位，中興運泰開。
德威加異域，文武屬全才。
南極星躔煥，東方騎氣來。
下車逢誕日，喜色照樽罍。
代上張丞相生朝四首·其三
作者：張元幹
朝代：宋

坤維標厚載，任重出宗臣。
眉宇如虹氣，儀形似玉人。
中興真有相，命世必逢辰。
霖雨聊均逸，餘波潤七閩。
代上張丞相生朝四首·其二
作者：張元幹
朝代：宋

奇勳施社稷，萬世許忠嘉。
賓日扶神器，回天坐正衙。
貂蟬峨上衮，鞀鼓擁高牙。
暫屈臨閩粵，重聞降白麻。
代上張丞相生朝四首·其四
作者：張元幹
朝代：宋

將相兼文武，謙光接下僚。
輿情爭快覩，善頌適生朝。
勳業當興宋，謀猷永佐堯。
千秋迎壽母，忠孝稱金貂。
代上折樞彥質生朝二首·其一
作者：張元幹
朝代：宋

天扶王室挺生申，瑞啟中興社稷臣。
樽俎折衝常自任，廟堂康濟更何人。
秋風玉帳軍容肅，冷月鈴齋夜宴新。
願掃妖氛開壽域，衮衣端爲轉洪鈞。
代上折樞彥質生朝二首·其二
作者：張元幹
朝代：宋

秋水爲神吉夢隨，上公冠佩儼朝儀。
風雲感遇千齡會，日月依光四海知。
筆陣詞鋒明藻色，龍韜豹略繫安危。
頑金從此歸爐錘，歲歲門闌獻壽詩。
伽陀二首送了可首座歸四明·其一
作者：張元幹
朝代：宋

浄因曾識楷山東，擔板因緣古佛風。
後代兒孫仰孤硬，能超五位見芙蓉。
伽陀二首送了可首座歸四明·其二
作者：張元幹
朝代：宋

問訊天童今老子，偶同庚甲事如何。
他時要向山中去，容我一庵遮薜蘿。
信中居仁叔正皆有詩訪梅於城西而獨未暇載酒分付老拙其敢不承
作者：張元幹
朝代：宋

關山往歲曾冰裂，跋馬平坡千樹雪。
疏枝冷蕊最撩人，雪後生香微带月。
醉中不數長短亭，狐裘擁鼻風前醒。
十年喪亂豈記憶，一見新詩心目驚。
平生公輩真豪友，意氣相投共杯酒。
祇今流落天南端，悵望中原莫回首。
及身强健頻看梅，此花到眼春光催。
玉人風味正清絕，但欠雪月相徘徊。
欲訪城西尋醉語，竹籬茅舍知何許。
携壺藉草儻不嗔，便與此花長作主。
偶成寄友人
作者：張元幹
朝代：宋

萬里天南客，三年日至歸。
羣陰雖久否，吾道豈終微。
顧我民稱逸，如君遁正肥。
鯨魚波浪穩，雲翼有時飛。
八聲甘州
作者：張元幹
朝代：宋

倚凌空飛觀，展營丘臥軸恍移時。漸微雲點綴，參橫斗轉，野闊天垂。草樹縈迴島嶼，杳靄數峰低。共此一尊月，顧影為誰。俯仰乾坤今古，正嫩涼生處，濃露初扉。據胡床殘夜，唯我與公知。念老去、風流未減，見向來、人物幾興衰。身長健，何妨遊戲，莫問棲遲。
八聲甘州
作者：張元幹
朝代：宋

記當年共飲，醉畫船、搖碧罥花釵。問蒼顏華髮，煙蓑雨笠，何事重來。看盡人情物態，冷眼只堪咍。賴有西湖在，洗我塵埃。夜久波光山色，間澹妝濃抹，冰鑑雲開。更潮頭千丈，江海兩崔嵬。曉涼生、荷香撲面，灑天邊、風露逼襟懷。誰同賞，通宵無寐，斜月低迴。
再和李丞相遊山
作者：張元幹
朝代：宋

海山幻出化人宮，樓觀新崇萬指容。
雲霧入檐銀色界，藤蘿昏雨妙高峯。
放懷久已參黄檗，雅志無疑伴赤松。
欲去更聞獅子吼，忘歸橋下興猶濃。
再次前韻即事
作者：張元幹
朝代：宋

太一遊行遍九宮，世間無地可寬容。
坤維莫傍劍門閣，衡嶽何依天柱峯。
睨柱儻能回趙璧，思鱸安用過吳松。
羣羊競語遽如計，欲息兵戈氣甚濃。
再用前韻哭德久
作者：張元幹
朝代：宋

女無美惡妬深宮，盛德如公果不容。
何遽蓋棺臨禹穴，未應藏骨在秦峯。
論文平日樽中酒，挂劍它年冢上松。
點檢交親祇解少，存亡悲感老情濃。
再用前韻重哭德久賢使君
作者：張元幹
朝代：宋

風撼棠梨對殯宮，中郎談笑孰形容。
不居上界神仙府，當在補陀孤絕峯。
至論每符磁石鐵，長生空問茯苓松。
九原可作還知否，底處返魂香最濃。
再用韻奉留聰父
作者：張元幹
朝代：宋

長饑方朔笑侏儒，歲晚還驚大小餘。
客裏論文聊把酒，閑來會面勝通書。
薄寒欺醉悲清夜，孤月流光悵碧虛。
何苦相逢又相別，不如供米寓僧居。
冬夜書懷呈富樞密
作者：張元幹
朝代：宋

耳聾無用問新聞，矯首何妨目作昏。
癡絕已甘投老境，背馳寧受乞憐恩。
難陪年少從渠薄，賴得春回爲我溫。
京洛交遊頻檢校，渡江今有幾人存。
冬夜有懷柯田山人四首·其一
作者：張元幹
朝代：宋

聞說新居好，山樊卜築深。
藥囊能濟物，龜策少知音。
四海憂黔首，中原盡綠林。
直須期雪屋，夜棹去相尋。
冬夜有懷柯田山人四首·其三
作者：張元幹
朝代：宋

客裏了無况，亂來何止貧。
淹留頻換歲，老大更思親。
泥飲思田父，供糧乏故人。
自憐歸未得，不是白頭新。
冬夜有懷柯田山人四首·其二
作者：張元幹
朝代：宋

坐閱干戈擾，輸公已定居。
生涯今易足，世態莫嗔渠。
晷短全疏客，窗晴好對書。
故山常入夢，何日到吾廬。
冬夜有懷柯田山人四首·其四
作者：張元幹
朝代：宋

雅欲賦招隱，何堪弔戰場。
獨看星錯落，久立夜蒼茫。
羽檄來東越，風煙隔下塘。
安閑隨處有，冠蓋莫相望。
冬夜癡坐似聞才元作集有日矣因和前韻奉呈
作者：張元幹
朝代：宋

擁爐書帙易塵灰，覽古臨窗獨對梅。
未寤徑須呼子慎，常奴何得比方回。
虛名到底將安用，能事從來不受催。
似許相過陪客醉，胸中那復有愁堆。
別綬老
作者：張元幹
朝代：宋

無端流落迫殘年，三十南山訪老禪。
未契安心了難覓，不如同世且隨緣。
頻移竹几負寒日，旋拾松梢炊晚煙。
珍重孤雲出山去，東西南北一青天。
劉建州母夫人難氏輓章
作者：張元幹
朝代：宋

慈顔推壽相，懿範在吾鄉。
不待黄堂養，空遺紫誥藏。
板輿悲騎省，鶴客弔龍驤。
風卷銘旌去，松岡閟夜長。
十月桃
作者：張元幹
朝代：宋

年華催晚，聽尊前偏唱，衝暖欺寒。樂府誰知，分付點化金丹。中原舊遊何在，頻入夢、老眼空潸。撩人冷蕊，渾似當時，無語低鬟。有多情多病文園。向雪後尋春，醉裡憑闌。獨步群芳，此花風度天然。羅浮淡妝素質，呼翠鳳、飛舞斕斑。參橫月落，留恨醒來，滿地香殘。
十月桃
作者：張元幹
朝代：宋

蟠桃三熟，正清霜吹冷，愛日烘香。小試芳菲，時候無限風光。洛濱老人星見，□少室、雲霧開祥。丹青萬匯，熊兆崑臺，鳳舉朝陽。向元樞會輔巖廊。記名著金甌，位入中堂。夢熟鈞天，屢驚顛倒衣裳。黃髮更宜補袞，歸去定、軍國平章。管絃珠翠，蘭玉簪纓，歲歲稱觴。
千秋歲
作者：張元幹
朝代：宋

相門出相，和氣濃春釀。傳家冠佩雲臺上。龐眉扶壽杖。綠髮披仙氅。星兩兩。泰階已應昇平象。玉砌蘭芽長。定向東風賞。添彩袖，褰羅幌。絲簧俱妙手，珠翠爭宮樣。江海量。年年醉裡翻新唱。
南歌子
作者：張元幹
朝代：宋

桂魄分餘暈，檀香破紫心。高鬟松綰鬢雲侵。又被蘭膏香染、色沈沈。指印纖纖粉，釵橫隱隱金。更闌雲雨鳳帷深。長是枕前不見、殢人尋。
南歌子
作者：張元幹
朝代：宋

涼月今宵滿，晴空萬里寬。素娥應念老夫閒。特地中秋著意、照人間。香霧雲鬟溼，清輝玉臂寒。休教凝佇向更闌。飄下桂華聞早、大家看。
南歌子
作者：張元幹
朝代：宋

玉斧修圓了，冰輪分外清。共看星向繡衣明。元是生朝為壽、對難兄。鴻雁翻秋影，壎篪和笑聲。他年中令綵衣榮。記取今宵丹荔、醉瑤觥。
南歌子
作者：張元幹
朝代：宋

玉露團寒菊，秋風入敗荷。繚牆南畔曲池渦。天迥遙岑倒影、落層波。月轉簷牙短，更傳漏箭多。醉來歸去意如何。只為地偏心遠、慣絃歌。
南歌子
作者：張元幹
朝代：宋

遠樹留殘雪，寒江照晚晴。分明江上數峰青。倚檻舊愁新恨、一時生。春意來無際，歸舟去有程。道人元自沒心情。楚夢只因沈醉、等閒成。
南鄉子
作者：張元幹
朝代：宋

山寺輞川圖。霜葉雲林錦繡居。壽斝浮春珠翠擁，歡娛。滿院流泉繞綺疏。道氣自膚腴。几席輕塵一點無。天要耆英修相業，清都。已有泥書降玉除。
卜算子
作者：張元幹
朝代：宋

涼氣入熏籠，暗影敧花砌。紫玉誰人三弄寒，細吹斷、江梅意。花底溼春衣，隔坐風輕遞。卻笑笙簫緱嶺人，明日偷垂淚。
卜算子
作者：張元幹
朝代：宋

的皪數枝斜，冰雪縈餘態。燭外尊前滿眼春，風味年年在。老去惜花深，醉裡愁多㬠。冷蕊孤芳底處愁，少個人人戴。
卜算子
作者：張元幹
朝代：宋

芳信著寒梢，影入花光畫。玉立風前萬里春，雪豔江天夜。誰折暗香來，故把新篘瀉。記得偎人並照時，鬢亂斜枝惹。
卜算子
作者：張元幹
朝代：宋

風露溼行雲，沙水迷歸艇。臥看明河月滿空，鬥掛蒼山頂。萬古只青天，多事悲人境。起舞聞雞酒未醒，潮落秋江冷。
卷珠簾·蝶戀花
作者：張元幹
朝代：宋

祥景飛光盈袞繡。流慶昆臺，自是神仙胄。誰遣陽和放春透。化工重入丹青手。雲璈錦瑟爭為壽。玉帶金魚，共願人長久。偷取蟠桃薦芳酒。更看南極星朝鬥。
叔易自三歸吳同赴竹菴荔子之集二首·其一
作者：張元幹
朝代：宋

惜別梅花雨，來歸荔子秋。
江帆成昨夢，雲嶠忽重遊。
共喜身長健，寧論客久愁。
殷勤老居士，更爲寶峯留。
叔易自三歸吳同赴竹菴荔子之集二首·其二
作者：張元幹
朝代：宋

客去雲俱散，山空月正圓。
不參藤樹句，自透竹菴禪。
骨法凌煙像，家聲鼓瑟篇。
直須陪叔季，急佐中興年。
呂公像·其一
作者：張元幹
朝代：宋

巾裹唐裝本布衣，平生唯識一鍾離。
此中養得嬰兒就，世上行尸有許悲。
呂公像·其二
作者：張元幹
朝代：宋

秋空一劍岳陽樓，醉裏乾坤日夜浮。
五百年間興廢事，不知誰是赤松遊。
和楊聰父聞雨書懷
作者：張元幹
朝代：宋

坎壈如公莫怨天，謫居端是坐無氈。
時來要自有歸路，客散不妨頻醉眠。
雲氣久能浮蜃屋，雨聲殊未透龜田。
回思風雪圍爐夜，何處聯裘擁木綿。
和韻奉酬王原父集福山之什
作者：張元幹
朝代：宋

平生契所崇，晚得故人語。
驚呼追曩遊，世道今如許。
中原鞠茂草，萬里盡豺虎。
天王巡江濆，對壘眺淮楚。
未聞誅叛亡，快憤斷腰膂。
上復九廟讐，下寬四民苦。
胸中有成奏，無路不容吐。
天高雲霧深，灑泣逃罪罟。
朅來陪勝集，人物良可數。
高氏父子賢，王甥兄弟窶。
相過茶酒間，窮年簡編處。
喪亂共傷時，興衰更懷古。
假日聊銷憂，信美非吾土。
夜闌然薪歸，被酒踏寒雨。
買山結茅茨，我老竟何所。
要當喬松根，白石仍同煮。
哭鄒德久二首用前韻·其一
作者：張元幹
朝代：宋

出守真成夢蟻宮，天台雲色亦愁容。
時來盍錫萬釘带，仙去俄歸羣玉峯。
川上可驚如逝水，歲寒徒有後凋松。
煩將老眼銀河淚，共灑西風絮酒濃。
哭鄒德久二首用前韻·其二
作者：張元幹
朝代：宋

窮達那知十二宮，由來與世不相容。
乃翁極諫牽龍衮，百謫同愁割劍峯。
前輩品題推玉樹，平生憂患挺蒼松。
傷心身後夸君賜，泉路恩光底事濃。
喜王性之見過千金村
作者：張元幹
朝代：宋

春來書劄已西東，喜復相逢亂世中。
萬事變更唯舌在，三年流落轉塗窮。
雲收野寺侵廊水，月挂孤帆送客風。
剩欲留君明日住，夜闌難得一樽同。
喜錢申伯病起二首·其一
作者：張元幹
朝代：宋

一室維摩老，長年法喜遊。
苦心翻貝葉，癡坐寫蠅頭。
可是文園病，何堪杞國憂。
我知公健在，骨相合封侯。
喜錢申伯病起二首·其二
作者：張元幹
朝代：宋

花飛傷宿雨，山潤照清晨。
念子經時卧，嗟予一味貧。
稍聞疏藥餌，遐想整衣巾。
何日扶藜出，相陪醉晚春。
圓通秀禪師送遜公首座赴明水請
作者：張元幹
朝代：宋

卷衲和雲離五老，派分三峽濟臨川。
興波作浪從風鼓，莫學世流空度緣。
墨菊
作者：張元幹
朝代：宋

老眼驚花暗，斜枝落紙愁。
晚來聞冷雨，幻出一籬秋。
夜宿宗公丈室求詩甚勤爲賦五字
作者：張元幹
朝代：宋

林表登層閣，秋聲隱暮鐘。
鴉歸苦竹寺，雨闇亂雲峯。
屢乞留新句，重來訪舊蹤。
松門罕車馬，似喜老夫逢。
天仙子
作者：張元幹
朝代：宋

樓外輕陰春澹佇。數點杏梢寒食雨。少年油壁記尋芳，梁苑路。今何處。千樹紅雲空夢去。驚見此花須折取。明日滿城傳侍女。情知醉裡惜花深，留春住。聽鶯語。一段風流天賦與。
奉同公直圮老過應夫石友齋
作者：張元幹
朝代：宋

王郎胸次鬰崢嶸，鑿牖開軒不浪名。
疾世政須論石友，絕交今已見方兄。
我曹自笑真同病，吾道誰當爲主盟。
但得此心如此老，故人寧復負平生。
奉同黄檗慧公秀峰昌公丁巳上元日訪鼓山珪公遊臨滄亭爲賦十四韻
作者：張元幹
朝代：宋

孤雲乘天風，飛入海上山。
松聲發鼓吹，導我登層巒。
平生烟霞想，政在巖壑間。
及茲百事懶，作意三日閑。
聊將燒燈夜，付與兒輩看。
來陪老禪伯，杖履同躋攀。
曲折幾蘚磴，竹引春斕斑。
竇口咽細泉，崖腹鳴飛瀾。
足疲眼界遠，語樂心地安。
倒景射西崦，晃蕩雲海寬。
十年戎馬後，集此蘭若難。
未必支許遊，能盡賓主歡。
暝色到峰頂，月光散林端。
摩挲忘歸石，告以幽遐觀。
奉和希道新句兼簡祖穎漕使
作者：張元幹
朝代：宋

秋來乏隣酤，近事采塗說。
愁多費陶寫，戶小輒敗闕。
誰能空隱憂，判飲最良策。
兩公俱世豪，風味奪佳節。
手釀甕中春，香浮玉丹色。
相餉走鴟夷，芳辛真妙絕。
共賦醉鄉詩，銷磨閑日月。
頗聞鎖娉婷，迴風舞流雪。
何妨出房櫳，滿引快關膈。
此念想當然，清尊可虛設。
我老留甌閩，感時夢淮浙。
公其招故人，亦記未歸客。
奉簡才元探梅有作兼懷舊遊
作者：張元幹
朝代：宋

遮莫胡僧問劫灰，且陪東閣賦官梅。
春梢慣識宮粧樣，花信偏隨驛使回。
痛飲我曹身總健，浩歌誰怕老相催。
疏枝氣壓羣芳盡，羞殺牆陰錦被堆。
奉送富修仲赴南昌尉
作者：張元幹
朝代：宋

吏道雖餘事，人情要飽諳。
家風端自守，句法有同參。
南浦翻雲浪，西山滴翠嵐。
折腰與趨走，政恐未能堪。
奉送晁伯南歸金谿
作者：張元幹
朝代：宋

君家諸父多人傑，半是平生親舊間。
莫話故園空矯首，相從逆旅足開顔。
文元勳業金甌字，昭德風流玉筍班。
此去騰驤吐虹氣，何由來伴老夫閑。
奉送李叔易博士被召赴行在所
作者：張元幹
朝代：宋

君嘗手校輿地圖，上下千載鉛黄朱。
斯人魁磊豈假此，願見尅復東西都。
胸中遠略指諸掌，表裏拄腹撐腸書。
深知禍起取幽薊，頗覺氣王吞青徐。
眼看僭僞忽亡滅，逆黨未足勞誅鋤。
萬方助順事可卜，火運要是穹蒼扶。
興衰撥亂戴真主，會掃氛祲開雲衢。
於今荆淮付諸將，控带川陜襟江湖。
儻能倒用進築法，更許世襲宏規模。
兩河境土不難辦，狡寇膽落遊魂孤。
古今徒聞作戎首，中國禮義終如初。
公家自有中興相，雅意泰階光六符。
難兄難弟實間出，直欲並駕仍齊驅。
承明入謁一見决，三遷故事登元樞。
整頓乾坤賴公等，我病只合山林居。
殘年正爾甚易與，不過二頃鄰一區。
平生故人半廊廟，老僧何患無門徒。
與君痛飲遽成別，努力强飯供時須。
男兒富貴亦細事，否泰相反分賢愚。
酒酣起舞莫作惡，行矣自愛千金軀。
本朝再造舊基業，速拯塗炭疲氓蘇。
勿令毫髮有遺恨，文章爾雅華國猶其餘。
奉送真歇禪師往住阿育山兼簡黄檗雲峰諸老
作者：張元幹
朝代：宋

時流罕識真，特立取衆忌。
不有明眼人，誰止萬口沸。
古今冠蓋場，毀譽固一致。
胡爲空門中，生滅亦滋熾。
更憐晚學徒，遍參反諛媚。
妄將宗派分，未必盡師志。
要是鷹犬姿，乃出蛇鼠計。
堂堂真歇師，的的示大意。
所向古道場，衲子悉傾至。
往年入吳閩，宴坐走檀施。
繼踵幾尊宿，建立各超詣。
南方祖令行，山川久增氣。
乃知羣魔怖，不樂佛住世。
休歇雲卧菴，謗焰息氛翳。
欻然天門開，黄紙書廣利。
萬態復現前，頗似厭權勢。
去來初何心，緣感本自契。
憫茲象衆衰，願力救深弊。
維師法梁棟，世道貴相濟。
露風吹海雲，瘴嶺發巖桂。
欲挽衣裓留，意已萬里外。
我老卜後期，夜話炯不寐。
奉酬才元席上所賦前韻
作者：張元幹
朝代：宋

夜飲華堂燭屢灰，暗香浮處數枝梅。
坐中一笑對三粲，客裏此歡能幾回。
醉後不知歌扇去，歸時還是曉鐘催。
露濃月白溪橋路，但記羣山翠作堆。
奉酬陳端中明府長韻
作者：張元幹
朝代：宋

往在識公日，我與兒曹俱。
八齡初問字，雙鉤略摹朱。
知爲太學生，夙仰君子儒。
契闊三十載，邂逅天一隅。
追數半鬼錄，宰上空美楰。
所存復陸沉，隙中驚過駒。
長者類太丘，祖風如魏謩。
兵火已無屋，蓬蒿仍不鋤。
善藏武城刀，息駕王喬鳧。
功名有要路，矢石思捐軀。
常揮鐵如意，欲碎玉唾壺。
書生無浪語，天驕今既誅。
下如鴟夷子，扁舟歸五湖。
安用金谷園，墜樓煩綠珠。
相國起刀筆，將軍拔屠沽。
但封寢丘地，莫料秦王鬚。
隱居九畹蘭，活計千木奴。
客至徑設醴，詩來或操觚。
遊戲百家衣，劇談五雜俎。
涉世雖歷落，安命良支梧。
好事近
作者：張元幹
朝代：宋

斗帳炷爐燻，花露裛成薌澤。縈透雪兒金縷，醉玉壺春色。非煙非霧鎖窗中，王孫倦留客。不道粉牆南畔，也有人聞得。
好事近
作者：張元幹
朝代：宋

春色到花房，芳信一枝偏好。勾引萬紅千翠，為化工呈巧。花姑玉貌笑東風，今朝放春早。看取鬢邊幡勝，永宜春難老。
好事近
作者：張元幹
朝代：宋

梅潤乍晴天，簾卷畫堂風月。珠翠共迷香霧，是長年時節。瑤池清夜宴群仙，鸞笙未吹徹。西母醉中微笑，看蟠桃初結。
好事近
作者：張元幹
朝代：宋

老去更思歸，芳草正薰南陌。上巳又逢寒食，嘆三年為客。吹花小雨溼鞦韆，閒卻好春色。天甚不憐人老，早教人歸得。
好事近
作者：張元幹
朝代：宋

華燭炯離觴，山吐四更寒月。公子唾花枝玉，盡一時豪傑。三冬蘭若讀書燈，想見太清絕。紙帳地爐香暖，傲一窗風月。
子立昆仲垂和遊天宮詩既工且敏義不虛辱再此見意
作者：張元幹
朝代：宋

華裾綠髮等青春，詩似機雲定後身。
家學乃翁真具眼，祖風當代豈凡人。
字中仙爪便搔癢，句裏靈犀解辟塵。
萬壑爭流君看取，西興從此是通津。
宮使樞密富丈和篇高妙所謂壓倒元白末句許予尤非所敢承謹用前韻敘謝
作者：張元幹
朝代：宋

脩門一出十經春，相業時來自奮身。
袖手深謀終活國，揮毫佳句且驚人。
話言每許聞前輩，賓客何堪接後塵。
待掃欃槍洗兵馬，兩翁玄語記天津。
寄錢申伯二首·其一
作者：張元幹
朝代：宋

子去客昭武，今儂懷舊遊。
青山渾在眼，白髮暗添頭。
旅食今安好，歸程儻滯留。
溪邊因野步，試覓水明樓。
寄錢申伯二首·其二
作者：張元幹
朝代：宋

一點照今古，胸中殊了然。
不妨爲漫吏，可但號臞仙。
丹荔盟猶在，凝香句未傳。
秋風稍凉冷，速辦下灘船。
寄題悠然閣三絕句·其一
作者：張元幹
朝代：宋

林端結閣小躋攀，四面嵐光繞曲欄。
佛法本來南北異，箇中北望見南山。
寄題悠然閣三絕句·其三
作者：張元幹
朝代：宋

誰標此閣作悠然，萬事無非信手拈。
參得東籬把菊意，不妨老遠引陶潛。
寄題悠然閣三絕句·其二
作者：張元幹
朝代：宋

登臨巧處屬僧家，隨分生涯度歲華。
莫待藤蘿滿山月，時來倚杖數昏鴉。
小重山
作者：張元幹
朝代：宋

誰向晴窗伴素馨。蘭芽初秀髮，紫檀心。國香幽豔最情深。歌白雪，祗少一張琴。新月冷光侵。醉時花近眼，莫頻斟。薛濤箋上楚妃吟。空凝睇，歸去夢中尋。
岷山萬松圖
作者：張元幹
朝代：宋

疊嶂連娟入翠微，喬松蔽日有孫枝。
江流不盡松聲遠，雲棧行人力困時。
左舉善人物高妙才具敏特要當爲世用而乃携孥撫孤以不二價從事丹壺中其胸次詎可窺耶一日出示諸公篇軸邀老夫同賦義不可辭
作者：張元幹
朝代：宋

小隱丹壺時憑欄，它年興在跨黄班。
不妨遊戲橘中樂，政爾經營湖上山。
誰識胸懷容萬頃，聊將身世寓三間。
故人有子猶流落，我輩逢渠轉厚顔。
希道使君入山再有佳句見及復次元韻因簡老禪
作者：張元幹
朝代：宋

古澗寒泉可枕流，從渠庚伏在炎州。
杖藜端欲事幽討，杯酒未容相勸酬。
坐上縱無居士客，山間聊爲老禪留。
臨滄亭外忘歸路，他日逢君望舊遊。
希道使君弭節合沙館奉太夫人遊鼓山乃蒙封示所和夢錫贈行佳句輒次嚴韻少敘別懷
作者：張元幹
朝代：宋

淮海元龍公輩流，何勞老手鎮方州。
雍容行色自登覽，邂逅故人仍倡酬。
眼界早驚雲子熟，官期能爲荔枝留。
臨分莫話中原事，想見家山只夢遊。
希道使君見遺古風謹次嚴韻
作者：張元幹
朝代：宋

君侯氣挾飛仙骨，插腦伏犀高崒屼。
榮枯過眼海一漚，出處何心兔三窟。
養生得趣喜按摩，子夜不眠頻叱咄。
枕中玉函妙以微，肘後金精恍兮惚。
我真蒲柳欲師承，刻畫無鹽恐唐突。
似聞有意贈刀圭，倒卷逆流翻澥渤。
世間萬態古今同，政可忘言佯吃訥。
杖藜未辦飲菊潭，且看冥鴻秋滅沒。
建炎感事
作者：張元幹
朝代：宋

乾坤忽震蕩，土宇遂分裂。
殺氣西北來，遺毒成僭竊。
議和其禍胎，割地亦覆轍。
儻從种將軍，用武寨再劫。
不放匹馬回，安得兩宮說。
巍巍開國初，真宰創鴻業。
一統包八荒，受降臨觀闕。
并州稍稽命，駢頭亟膏鉞。
於今何勢殊，天王狩明越。
諸鎮本藩翰，楚破闔城血。
翠輿欲東巡，蹈海計愈切。
詔下散百司，恩許保妻妾。
瞻彼廉陛尊，孰與壯班列。
肉食知謀身，未省肯死節。
檢校輿地圖，寧復見施設。
三吳素輕浮，傷弓更心折。
四顧皆驚波，蒼黄共嗚咽。
維茲艱危秋，貧士轉疏拙。
明年穀增貴，賢愚罔分別。
何處置我家，患在建午月。
故山盍早歸，豈憂踐霜雪。
作意海邊來，初非事干謁。
責我賣屋金，流言尚爲孽。
汪公德甚大，遊說情激烈。
力救歸裝貧，一洗肝肺熱。
如公趨急難，正似古豪俠。
行藏道甚明，親養志先决。
去矣茅三間，無問衣百結。
他時期卜鄰，此日尤惜別。
請以兄事公，尺書未宜綴。
張丞相生朝二十韻
作者：張元幹
朝代：宋

鳳歷推炎德，宗臣繫重輕。
神開丹扆夢，人向紫巖生。
昴宿秋旻迥，坤維玉露清。
風雲符感遇，草木畏威名。
不有三靈助，寧無四海驚。
大江元帝渡，細柳亞夫營。
勁氣吞妖孽，深謀厲甲兵。
天旋黄屋正，日轉赤墀明。
茅土宜班數，山河舊著盟。
濟時登衮職，命世屬阿衡。
社稷扶持了，乾坤整頓成。
勳庸多部曲，陶冶遍公卿。
牙帳羅旌棨，萱堂合鼓笙。
誕辰尊壽母，善頌及難兄。
慶積基墉固，源長福祿并。
欲知貂珥貴，倍覺綵衣榮。
象闕鋒車召，沙堤相印迎。
指麾烽燧靜，翊戴泰階平。
老鶴三千歲，飛鵬九萬程。
百川浮巨斝，快飲吸長鯨。
彭德器北堂太夫人輓詩
作者：張元幹
朝代：宋

早歲嫠居久，儒家守志貧。
白頭躬祭祀，老眼喜縫紉。
哭婦無遺恨，憐孫不忍嗔。
一朝違孝養，力疾叫蒼旻。
感事四首丙午冬淮上作·其一
作者：張元幹
朝代：宋

國步何多難，天驕據孟津。
焦勞唯聖主，遊說盡姦臣。
再造今誰力，重圍忌太頻。
風吹遷客淚，爲灑屬車塵。
感事四首丙午冬淮上作·其三
作者：張元幹
朝代：宋

賊馬環京洛，朝廷尚議和。
傷心聞徇地，痛恨競投戈。
始望全三鎮，誰謀棄兩河。
羣凶未葅醢，吾合老江波。
感事四首丙午冬淮上作·其二
作者：張元幹
朝代：宋

血灑三城渡，心寒粘罕兵。
洛師聞已破，陵邑得無驚。
憤切吞妖孽，悲凉托聖明。
本朝仁澤厚，會復見承平。
感事四首丙午冬淮上作·其四
作者：張元幹
朝代：宋

肉食貪謀己，幾成國與人。
珠旒輕遺賊，玉冊忍稱臣。
四海皆流涕，三軍盍奮身。
不堪宗社辱，一戰靖邊塵。
感皇恩
作者：張元幹
朝代：宋

年少太平時，名園甲第。談笑雍容萬鍾貴。姚黃重綻，長對小春天氣。綺羅叢裡慣，今朝醉。臺袞向賢，元樞虛位。壯歲青雲自曾致。流霞麟脯，難老洛濱風味。謝公須再為，蒼生起。
感皇恩
作者：張元幹
朝代：宋

綠髮照魁星，平康爭看。錦繡肝腸五千卷。出逢熙運，早侍玉皇香案。禁塗揚歷遍，紆宸眷。安養老成，十年蕭散。天要中興相公健。生朝開宴，長是通宵弦管。藕花香不斷，南風遠。
感皇恩
作者：張元幹
朝代：宋

荔子著花繁，清微庭院。賀廈雙飛畫梁燕。綺羅叢裡，百和爐煙祝願。願從今日去，身長健。檀板競催，榕陰初轉。舞袖風前翠翹顫。明年開府，錫宴金鍾宣勸。壽星朝北斗，君王眷。
感皇恩
作者：張元幹
朝代：宋

豹尾引黃幡，宣麻金殿。雨露恩濃自天遣。搢紳交譽，最樂至誠為善。信知宗姓喜，君王眷。寶炬密香，玉卮波灩。醉擁笙歌夜深院。西清班近，雅稱元戎同燕。要看茅土相，貂蟬面。
戊辰春二月晦日同棲鸞子送所親過寶積題壁間
作者：張元幹
朝代：宋

春江因送客，雲嶠更登臨。
精舍經行地，征人去住心。
猿啼清夢斷，花落曉窗陰。
勝踐成三宿，俱來此意深。
才元思如湧泉愈和愈好晨興遣騎扣門披衣疾讀走筆再酬嚴韻
作者：張元幹
朝代：宋

陽和生發驗葭灰，但見江梅欠蠟梅。
風味向人忘冷落，歲寒乘月重徘徊。
從來對酒遭花惱，何獨題詩被雨催。
公子唾珠無限思，更看鐵畫寫離堆。
拜顔魯公像
作者：張元幹
朝代：宋

吳興祠堂祀百世，凜凜英姿有生意。
坐令異代乾沒兒，莫敢徜徉來仰視。
唐家綱紀日陵遲，僭竊相連益昌熾。
我公人物第一流，皇天后土明忠義。
屹然砥柱立頹波，未覺羊腸隳坦履。
欲回希烈叛逆心，老夫但知朝覲禮。
年垂八十位太師，平生所欠惟死耳。
死重泰山古所難，杞鬼竊柄猶偷安。
安知我公本不死，汝曹有知當骨寒。
豐碑法書屋漏雨，政與丹青照千古。
天遣神物常守護，要使亂臣賊子懼。
挽李丈然明
作者：張元幹
朝代：宋

眼看流輩上青雲，拂袖歸來晝掩門。
心計豈容生事拙，時名長與故山存。
不妨開徑栽花卉，政復藏書遺子孫。
八十光陰無可恨，聊歌楚些爲招魂。
採桑子
作者：張元幹
朝代：宋

華堂清暑榕陰重，夢裡江寒。火齊星繁。興在冰壺玉井欄。風枝露葉誰新採，欲飽防慳。遺恨空盤。留取香紅滿地看。
春光好
作者：張元幹
朝代：宋

吳綾窄，藕絲重。一鉤紅。翠被眠時常要人暖，著懷中。六幅裙窣輕風。見人遮盡行蹤。正是踏青天氣好，憶弓弓。
春光好
作者：張元幹
朝代：宋

寒食近，踏青時。畫堂西。可是春來偏倦繡，乍生兒。香綿輕拂胭脂。加文褓、初試班衣。誚沒功夫存問我，且憐伊。
春光好
作者：張元幹
朝代：宋

疏雨洗，細風吹。淡黃時。不分小亭芳草綠，映簷低。樓下十二層梯。日長影裡鶯啼。倚遍闌干看盡柳，憶腰肢。
春光好
作者：張元幹
朝代：宋

花恨雨，柳嫌風。客愁濃。坐久霜刀飛碎雪，一尊同。勞煩玉指春蔥。未放箸、金盤已空。更與箇中尋尺素，兩情通。
昭君怨
作者：張元幹
朝代：宋

春院深深鶯語。花怨一簾煙雨。禁火已銷魂。更黃昏。衾暖麝燈落灺。雨過重門深夜。枕上百般猜。未歸來。
望海潮
作者：張元幹
朝代：宋

蒼山煙澹，寒溪風定，玉簪羅帶綢繆。輕靄暮飛，青冥遠淨，珠星璧月光浮。城際踴層樓。正翠簾高卷，綠瑣低鉤。影落尊罍，氣和歌管共清遊。史君冠世風流。擁香鬟憑檻，霧鬢凝眸。銀燭暖宵，花光照席，譙門莫報更籌。逸興醉無休。賦探梅芳信，翻曲新謳。想見疏枝冷蕊，春意到沙洲。
望海潮
作者：張元幹
朝代：宋

麒麟圖畫，貂蟬冠冕，青氈自屬元勳。綠野舊遊，平泉雅詠，霞舒菸捲朝昏。風月小陽春。照玳筵珠履，公子王孫。雪度嵩高，影橫伊水慶生申。早梅長醉芳尊。況中興盛際，宥密宗臣。琳館奉祠，金甌覆字，和羹妙手還新。光射紫微垣。看五雲朝鬥，千載逢辰。開取八荒壽域，一氣轉洪鈞。
朝中措
作者：張元幹
朝代：宋

花陰如坐木蘭船。風露正娟娟。翠蓋匝庭芳影，青蛟平地飛涎。春撩狂興，香迷痛飲，中聖中賢。攜取一枝同夢，從他五夜如年。
李丞相生朝
作者：張元幹
朝代：宋

柱史生周室，仙源譜系崇。
儲星昭昴宿，降嶽表神嵩。
間氣憑家世，宗臣挺祖風。
夢求終作楫，獵卜果非熊。
感遇雲龍會，恩深雨露豐。
折衝淵聖日，輝赫靖康功。
社稷欹傾際，乾坤震蕩中。
力扶神器正，堅守帝都雄。
割地爭三鎮，回天定兩宮。
壯圖期敉難，大節耻和戎。
去國孤舟遠，憂時百雉空。
建炎欣翊戴，鴻慶襲光融。
相印機衡重，兵權號令通。
安危繄禮貌，進退肯雷同。
巨屏頻循撫，真祠示眷蒙。
歡聲逢穀旦，善頌達蒼穹。
弼亮需元老，平章合上公。
五行推有本，六甲混無窮。
再造邦基固，中興大運隆。
保民躋壽域，千載簡宸衷。
李丞相綱生朝三首·其一
作者：張元幹
朝代：宋

梁溪萬折必流東，間氣英姿叶夢熊。
出入三朝推大老，險夷一節合蒼穹。
守關虎豹徒窺闖，得雨蛟龍定長雄。
衮繡未歸聊袖手，不妨閑作黑頭公。
李丞相綱生朝三首·其一
作者：張元幹
朝代：宋

炎景生賢佐，三朝火王時。
德威雖敵畏，忠藎只天知。
安國驚何久，收功會有期。
他年調鼎地，黄髮屬公師。
李丞相綱生朝三首·其三
作者：張元幹
朝代：宋

希世推英偉，行藏孰是非。
橫流曾砥柱，袖手且深衣。
槐影摇黄閤，星躔煥紫微。
山林愚已老，衮繡看公歸。
李丞相綱生朝三首·其三
作者：張元幹
朝代：宋

濟世功名肯力爲，風雲遇合貴逢時。
欲知辟穀師黄石，便是扁舟號子皮。
後進忌能踰日月，敵人用間果蓍龜。
福城東際笙歌地，且祝千齡醉荔支。
李丞相綱生朝三首·其二
作者：張元幹
朝代：宋

將壇丙午贊親征，相印元年佐聖明。
賊子亂臣俱破膽，皇天后土實同盟。
扶持更係民休戚，進退元知勢重輕。
捨我其誰公健在，乞身贏得見昇平。
李丞相綱生朝三首·其二
作者：張元幹
朝代：宋

戡亂登廊廟，羣公數靖康。
一身輕去就，百口恃安强。
天意非難見，人情漫自凉。
殷勤酌周斗，矍鑠更鷹揚。
東平劉左車坎止春歌
作者：張元幹
朝代：宋

先朝相國今幾家，我嗟夫子鬢已華。
瓊艘頗慣倒膏乳，老來手釀尊仍窪。
百年彈指法界觀，萬事過眼天女花。
聊學兒曹作春甕，喚客取醉無等差。
夜眠不覺體平粟，卯頰共眩朝蒸霞。
養生妙處本無說，我輩豈解燒丹砂。
糟床正可珠的皪，石鼎莫放聲咿啞。
東風遮幕雪埋屋，坎止齋中酒初熟。
柳梢青
作者：張元幹
朝代：宋

小樓南陌。翠軿金勒，誰家春色。冷雨吹花，禁菸怯柳，傷心行客。少年百萬呼盧，擁越女、吳姬共擲。被底香濃，尊前燭滅，如今消得。
柳梢青
作者：張元幹
朝代：宋

清山浮碧。細風絲雨，新愁如織。慵試春衫，不禁宿酒，天涯寒食。歸期莫數芳辰，誤幾度、迴廊夜色。入戶飛花，隔簾雙燕，有誰知得。
桂井
作者：張元幹
朝代：宋

移根一戶蟾光溢，分派銀河地脈靈。
定與蘇仙雙橘井，他年續入酈元經。
楊柳枝
作者：張元幹
朝代：宋

深院今宵枕簟涼。燭花光。更籌何事促行觴。惱剛腸。老去一蓑煙雨裡，釣滄浪。看君鳴鳳向朝陽。且腰黃。
樓上曲
作者：張元幹
朝代：宋

樓外夕陽明遠水。樓中人倚東風裡。何事有情怨別離。低鬟背立君應知。東望雲山君去路。斷腸迢迢盡愁處。明朝不忍見雲山。從今休傍曲闌干。